Irekia Eusko Jaurlaritza - Gobierno Vasco :: EHAA xedapena 201603851\nAldizkariaren data: 2016-09-08 Aldizkari honetan argitaratua: 2016171\nGaiak: FUNTZIO PUBLIKOA; IRAKASLEAK; LAN KONTRATUKO LANGILEAK; LANSARIAK; IKERKETA ZIENTIFIKOA; LAN-BALDINTZAK; DEIALDIA; EHU: EUSKAL HERRIKO UNIBERTSITATEA\nXedapenaren data: 2016-07-22\nHurrenkenaren zenbakia: 201603851\nIkus 2006/10/31n argitaratutako 2006/10/17ko 200600209 DEKRETUA\nIkus 2011/04/14an argitaratutako 2011/03/29ko 201100064 DEKRETUA\nIkus 2015/07/07an argitaratutako 2015/06/04ko EBAZPENA \nMaria Pilar Elorrieta Santos, Euskal Herriko Unibertsitatearen Gizarte Kontseiluaren Idazkari Nagusia, naizen honek ondokoa,\nGizarte Kontseiluaren Osoko Bilkurak, bere ehun eta laurogeita hamabigarren bileran, bi mila eta hamaseiko uztailaren hogeitabian jarraian ageri duen erabakia onetsi du, Aztergaien Zerrendako bederatzigarren gaiari buruz, Deialdia merituen ebaluazioa eta irakaskuntza eta ikerkuntzako pertsonalaren ordainsari osagarrien esleipena eskatzeko. Ekonomi eta Finantza Batzordeak Osoko Bilkurari aurkezten dion akordio proposamena.\n209/2006 dekretua, urriaren 17koa, Universidad del País Vasco/Euskal Herriko Unibertsitateko irakasle-ikertzaileen osagarri gehigarriei buruzkoa, martxoaren 29ko 64/2011 dekretuak aldatua.\n2015eko ekainaren 4ko erabakia, Unibasqeko zuzendariarena, Euskal Unibertsitate Sistemaren Kalitate Agentzia, non publizitatea ematen zaio UPV/EHUko irakasle-ikertzaileen banako ordainketa osagarriak ebaluatu eta esleitzeko Protokoloari\nGobernu Kontseiluaren Akordioa, 2015eko abenduaren 17koa, eta 2016ko otsailaren 26an Irakasle-Ikertzaileen Errektoreordeak egindako zuzenketak\nUPV/EHUko Gizarte Kontseiluaren Osoko Bilkurak hau\nLehenengoa.– Erabaki honi erantsitako UPV/EHUko Irakasle eta Ikertzaileen Ordainsari Osagarri Gehigarrien deialdia onartzea.\nBigarrena.– Erabaki hau eta erantsitako deialdia Euskal Herriko Aldizkari Ofizialean argitaratzea.\nErrekurtsoak jartzea.– Herri Administrazioetako Araubide Juridikoa eta Administrazio Prozedura Erkidearen azaroaren 26ko 30/1992 Legearen 89.3 artikuluak ezarritakoa betetzeko, jakinarazten da erabaki honek bide administratiboa agortzen duela, Unibertsitateen abenduaren 21eko 6/2004 Lege Organikoaren 6.4 artikuluaren arabera. Egintzari errekurtsoa jarri ahal izango zaio, bi hilabeteko epean, Bilboko Administrazioarekiko Auzietarako Epaitegiaren aurrean jakinarazten denetik zenbatzen hasita (44.6 artikulua, Administrazioarekiko Auzien Jurisdikzioa Arautzeko Legea).\nNolanahi ere, interesdunek aplikagarritzat jotzen dituzten errekurtsoak erabil ditzakete.\nEta hórrela ager dadin, Akta oraindik onetsi gabe dagoela ohartarazirik, ziurtagiri hau eman dut Kontseiluburuaren aginduz, era berak ontzat eman du, Bilbon, bi mila eta hamaseiko uztailaren hogeitabian.\nJOSEBA AGUSTÍN EIZAGUIRRE AGOTE.\nM.ª PILAR ELORRIETA SANTOS.\n1. DOKUMENTUA: 2016KO GEHIGARRIZKO ORDAINSARI OSAGARRIEN DEIALDIA, OSAGARRIAK ESLEITZEKO EBALUAZIOA ESKATZEKO\nLehenengoa.– Deialdiaren helburua.\n1.1.– Deialdi honen helburua da irakasle eta ikertzaileei gehigarrizko ordainsari osagarriak esleitzea, haien merezimenduak ebaluatu eta gero. Ebaluazioa egingo da deialdia argitaratzen den unean indarrean dagoen Unibasq-Euskal Unibertsitate Sistemaren Kalitatea Egiaztatzeko Agentziaren ebaluazio protokoloari jarraiki.\n1.2.– Gehigarrizko ordainsari osagarriak metatu daitezkeen hiru mailatan sailkatuko dira eta tarte progresibo desberdinak izango dituzte. Hain zuzen:\n– C maila, Euskal Herriko Unibertsitatean egindako jardun profesionala saritzen duena.\n– B maila, kalitatea eta etengabeko hobekuntza saritzeko.\n– A maila, bikaintasuna saritzen duena.\n1.3.– Hauek arautuko dute deialdi hau: deialdiaren beraren testuak eta Euskal Herriko Unibertsitateko irakasle eta ikertzaileen gehigarrizko ordainsari osagarriei buruzko urriaren 17ko 209/2006 Dekretuak (64/2011 Dekretuak egindako aldaketekin). Horietan jasota ez dagoenerako, eutsiko zaio Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeari.\nBigarrena.– Aplikazio esparrua.\n2.1.– Hauek eska dezakete merezimenduak ebaluatzea:\nUPV/EHUko irakasle eta ikertzaileek, hala funtzionarioek nola administrazio kontratudunek edo lan kontratudunek, baldin eta zerrenda honetako 2. puntukoen artekoak ez badira.\n2.2.– Honako hauek ezin dute ebaluazioa eskatu:\na) Aurreko deialdietan ebaluatuak izan direnek,ebaluatutako aurreko alditik bost urte igaro ez badira, salbu eta C2 eta B1 mailetarako ebaluazioa eskatu nahi badute.\nb) Agentziarekin kolaboratzen duten irakasle eta ikertzaileek, kanpoan uzten baititu urriaren 17ko 209/2006 Dekretuko hirugarren xedapen gehigarriak, martxoaren 24ko 64/2011 Dekretuak egindako aldaketen arabera.\nc) Martxoaren 4ko 41/2008 Dekretuak, Universidad del País Vasco/Euskal Herriko Unibertsitateko irakasle eta ikertzaileen ordainsariei buruzkoak, kanpo uzten dituenak.\n3.1.– Edozelan ere, eskariak bide telematikoz egingo dira, horretarako jarritako aplikazio informatikoaren bidez, 64/2011 Dekretuaren bitartez aldatutako urriaren 17ko 209/2006 Dekretuko 7.2 artikuluari jarraikiZ.\nAplikazio informatikoaren bidez eskatzaileak eskariaren laburpen bat jasoko du; interesatuak dokumentu hori sinatu eta UPV/EHUko Gobernu Kontseiluari bidali beharko dio, deialdi honetan zehaztutako epearen barruan. Dokumentu hori bidali ezean eskaria ez da ondo burututzat joko.\n3.2.– (1/2007 Legegintzako Dekretua) Euskal Autonomia Erkidegoko Administrazioaren Tasa eta Prezio Publikoei buruzko Legearen 95 bis eta 95 quinquies artikuluak jarraiki (9/2015 Legeak Euskal Autonomia Erkidegoko 2016. urteko Aurrekontu Orokorrak onartzen dituena eraldatu ditu artikulu horiek), Unibasqen alde ebaluazio eskubideari dagokion 45,46 euroko Tasa ezartzen da. Tasa horren ordainketa burutu denaren ziurtagiria bidali beharko da aplikazio informatikoak ezartzen duen eran. Ziurtagiri hori aurkeztu ezean eskaera ez da ontzat emango. Soilik C tramuen esleipena eskatzen dutenek ez dute Tasa hori ordaindu beharrik.\nLaugarrena.– Espedienteak Unibasq-era bidaltzea.\nEskariak Unibasq-era bidaliko dira, balorazio txostena egin dezan, nahitaezkoa baita. Eskariok agentziara bidaltzen direnean txostena eskatzeko, eten egingo da prozedura ebazteko epea, azaroaren 26ko 30/1992 Legearen 42. 5 artikuluari jarraiki (Herri Administrazioen Araubide Juridikoaren eta Administrazio Prozedura Erkidearen Legea).\nBosgarrena.– Akatsak zuzentzea.\nEpearen barruan aurkeztutako eskariek betetzen ez dituztenean deialdian ezarritako baldintzak edo baldintzak egiaztatzeko behar den dokumenturen bat aurkeztu ez denean, interesatuari eskatuko zaio akatsa zuzentzeko (hau da, nahitaezkoak diren dokumentuak edo alegatutakoa egiaztatzeko beharrezkoak diren dokumentuak aurkezteko). Horretarako, hamar egun balioduneko epea izango du, zuzenketa egitea eskatzen zaion egunaren biharamunetik hasita.\nSeigarrena.– Merezimenduen ebaluazioa.\nMaila eta tarte bakoitzerako merezimenduak behin egiaztatuta, eta deialdia argitaratzen denean indarrean dagoen protokoloan zehaztutako moduan ebaluatuko dira.\nEdozein kasutan, merezimenduen egiaztapen dokumentuak baldintzen egiaztapen dokumentuekin batera bidaliko dira aplikazio informatikoak ezartzen duen eran. Eskariak aurkezteko epea behin amaituta, eskatzaileek errekerimendua jasoko dute euren merezimenduen egiaztapen dokumentuak konproba ditzaten eta hala egin ezean merezimendu horiek ebaluatuko ez direla adieraziz.\nGizarte Kontseiluak, Gobernu Kontseiluaren proposamenez, gehigarrizko ordainsari osagarriak esleituko dizkie irakasle eta ikertzaileei banan bana, banakako erabakiak emanez, Unibasq-ek bere txostenean (ikus laugarren oinarria) irakasle eta ikertzaile bakoitza kokatu duen maila eta tarteen arabera. Erabaki horri Unibasq-ek egindako ebaluazioa erantsiko zaio. Erabaki horien aurka interesdunek aukerako berraztertze errekurtsoa jarri ahal izango dute, jakinarazpena egiten zaienetik hilabeteko epean; bestela, zuzenean haien aurka egin dezakete administrazioarekiko auzien jurisdikzioan bi hilabeteko epean, jakinarazpena hartzen dutenetik hasita.\nZortzigarrena.– Ondorio ekonomikoak.\nMerezimenduen ebaluazioa eta osagarrien esleipena ebaluazioaren hurrengo urtean hasiko dira ondorio ekonomikoak izaten, 64/2011 Dekretuaren bidez aldatutako urriaren 17ko 209/2006 Dekretuko 10. artikuluari jarraiki.\nBederatzigarrena.– C mailako gehigarrizko ordainsari osagarrietarako oinarriak.\n9.1.1.– C mailak, Euskal Herriko Unibertsitatean egindako jardun profesionala saritzen duenak, bi tarte ditu:\n– C1 tartea. Hau eskuratzeko hiru urteko lotura izatea egiaztatu behar da Euskal Herriko Unibertsitatearekin.\n– C2 tartea. Hau eskuratzeko zazpi urteko lotura izatea egiaztatu behar da Euskal Herriko Unibertsitatearekin.\n9.1.2.– Zenbaketa egiteko kontuan hartuko dira eskaria egiteko epea amaitzen den azken egunera arte unibertsitatean egindako zerbitzuak. Antzinatasuna UPV/EHUk egiaztatuko du bere kabuz.\n9.1.3.– Aipatutako denbora hori zenbatzerakoan, jarduneko zerbitzutzat hartuko dira zerbitzu bereziak eta seme-alabak zaintzeagatiko eszedentziak, familia zaintzeko eszedentziak eta genero indarkeriaren biktimak diren funtzionarioen lehen sei hilabeteko eszedentziak edo, lan kontratudun irakasle eta ikertzaileen kasuan, antzeko egoerak.\n9.2.– Unibertsitatean egindako jardun profesionala aitor dakien lehen aldiz ebaluazioa eskatzen dutenek aurkeztu beharreko dokumentazioa.\nJardun profesionala saritzen duten C1 eta C2 mailak lortzeko ebaluaziora lehen aldiz aurkezten direnek dokumentu hauek aurkeztu beharko dituzte:\n– Informatika-aplikazioan I. eranskin moduan dagoen eskabide-orria.\n– Saileko Kontseiluaren txostena, 2.1 ereduaren arabera egina. Honako hauek jasoko ditu:\n– a) Irakaslanari buruzko txosten negatiborik ez egotea, hau da, betebehar formalei buruzko ez-betetzerik ez egotea (tutoretzak, eskola emateak, akten epeak, eta abar).\n– b) Irakaslanari buruzko inkestak sistematikoki betetzea; balioespen negatibo errepikaturik ez egotea.\n9.3.– Gehigarrizko ordainsari osagarriak eskuratzeko ebaluazioetara aurretik aurkeztu direnek aurkeztu beharreko dokumentuak:\n– Saileko Kontseiluaren txosten positiboa, arrazoitua eta argumentatua, 2.2 ereduaren arabera egina. Honako hauek izango ditu oinarri:\n– Irakasleak bere lanari buruzko txosten negatiborik ez egotea.\n– Irakaslanari buruzko inkestak sistematikoki bete izana, ahal den guztietan behintzat, eta halakoetan balioespen negatibo errepikaturik ez izatea.\n– Tutoretzak bete direla egiaztatzeko ikuskaritzak egindako txostenak.\n– Irakasleak bere jardueraz egindako txostena.\n– Irakasleak egindako ikerlanak eta ezagutzak transferitzeko jarduerak.\n9.4.– Nor dagoen txostena aurkeztetik salbuetsita.\nKasu hauetan ez da beharrezkoa izango aurreko bi ataletan aipatutako txostena aurkeztea:\n– Irakasleak ohiko irakaskuntzatik salbuetsita daudenean edo aldi batez egon direnean, guztiz edo zati batean, kargu akademikoak betetzeagatik edo liberatuta egoteagatik (liberazio sindikala, euskara ikastekoa, sabatikoa, irakaskuntzaren eta ikerketaren arloan eguneratzekoa, eta abar). Kasu hauetan beharrezkoa izango da irakaskuntzatik kanpo egotearen arrazoia egiaztatzea.\n– Langileak zerbitzu bereziak ematen, seme-alabak zaintzeko eszedentzian edo, irakasle eta ikertzaile kontratatuen kasuan, antzeko egoeretan egon direnean; kasu horietan beharrezkoa izango da interesatuak ohiko irakaskuntzatik kanpo egoteko arrazoia egiaztatzea.\n9.5.– Ikertzaileek ebaluaziorako aurkeztu beharreko dokumentazioa.\n– Ikertzailea atxikita dagoen Saileko Kontseiluak egindako aldeko txostena, 2.3 ereduaren arabera egina. Bertan egiaztatuko da interesatuak bere betebeharrak bete dituela.\nEskariak deialdiko hirugarren oinarriari jarraiki aurkeztu beharko dira, eta horretarako epea hilabetekoa izango da, deialdia Euskal Herriko Agintaritzaren Aldizkarian argitaratu eta hurrengo egunetik zenbatzen hasita.\nHamargarrena.– B eta A mailetako gehigarrizko ordainsari osagarriak eskatzeko oinarriak.\n10.1.1.– B mailak, hau da, kalitatea eta etengabeko hobekuntza saritzen dituenak, hiru tarte ditu:\n– B1 maila. Tarte hau lortzeko baldintza hauek bete beharko dira: gutxienez bost urteko antzinatasuna izatea Euskal Herriko Unibertsitatean, eta gainera C1 tartea eta 25 puntu izatea.\n– B2 maila. Maila hori lortzeko baldintza hauek bete beharko dira gutxienez: hamar urteko antzinatasuna izatea, doktorea izatea, eta C1 eta C2 tarteak eta 50 puntu izatea.\n– B3 maila. Maila hori lortzeko baldintza hauek bete beharko dira: hamar urteko antzinatasuna izatea, doktorea izatea, eta C1 eta C2 tarteak eta 75 puntu izatea.\n10.1.2.– A mailak, hau da, bikaintasuna saritzen duenak, bi tarte ditu:\n– A1 maila. Maila hori lortzeko baldintza hauek bete beharko dira: hamabost urteko antzinatasuna izatea, doktorea izatea, eta C1 eta C2 tarteak eta gutxienez 90 puntu izatea.\n– A2 maila. Maila hori lortzeko baldintza hauek bete beharko dira: hamabost urteko antzinatasuna izatea, doktorea izatea, eta C1 eta C2 tarteak eta gutxienez 90 puntu izatea.\n10.1.3.– Zenbaketa egiteko, kontuan hartuko dira eskaria egiteko epea amaitzen den egunera arte egindako zerbitzuak. Antzinatasuna UPV/EHUk egiaztatuko du bere kabuz.\n10.1.4.– Aipatutako denbora hori zenbatzerakoan, jarduneko zerbitzutzat hartuko dira zerbitzu bereziak eta seme-alabak zaintzeko eszedentziak, familia zaintzeko eszedentziak eta genero indarkeriaren biktimak diren funtzionarioen lehen sei hilabeteko eszedentziak edo, irakasle eta ikertzaile kontratatuen kasuan, antzeko egoerak.\n10.1.5.– Lehen aldiz ebaluaziora aurkezten direnek beren bizitza akademiko osoko merezimenduak alegatu ahal izango dituzte. Aurretik ebaluaziora aurkeztu direnek aurkeztu ahal izango dituzte ebaluazio horretatik deialdia EHAAn argitaratze datara bitartean bildu dituzten merezimenduak.\n10.1.6.– Eskariarekin batera merezimenduen egiaztagiriak aurkeztu beharko dira, 1.1 oinarrian aipatutako protokoloan esaten den legez.\n10.2.– Ebaluazio berri bat eskatu nahi dutenek edo lehen aldiz ebaluaziora aurkezten direnek aurkeztu beharreko dokumentazioa.\n– Informatika-aplikazioan II. eranskin moduan dagoen eskabide-orria.\n– B2, B3, A1 eta A2 tarteetarako besterik ez: beste unibertsitate edo ikergune batzuetan –edozelako lotura laboral, estatutario edo administratiborekin– egindako irakaskuntza, ikerketa eta jakintzaren transferentziako zerbitzuak edo kudeaketa zerbitzuak egiaztatzea. Bakarrik aztertuko da eta, bere kasuan, onartuko da ebaluazioa B2 tramotik aurrera eskatzen bada eta UPV/EHUk ez badu 15 urtetik gorako antzinatasuna aitortu.\nHamaikagarrena.– Unibertsitate eskolako irakasle titularrentzako gehigarrizko ordainsari osagarria.\n11.1.1.– Unibertsitate eskoletako irakasle titularrek, doktore izan ez eta 10 urteko antzinatasuna badute, gehigarrizko ordainsari osagarria lortzeko eskubidea izango dute ebaluazioan, gutxienez, 50 puntu lortzen badute; edo beste gehigarrizko ordainsari osagarria lortzeko eskubidea izango dute ebaluazioan, gutxienez, 75 puntu lortzen badute.\n11.1.2.– Zenbaketa egiteko kontuan hartuko dira eskaria aurkezteko azken egunera arte egindako zerbitzuak. Antzinatasuna UPV/EHUk egiaztatuko du bere kabuz.\n11.1.3.– Aipatutako denbora hori zenbatzerakoan, jarduneko zerbitzutzat hartuko dira zerbitzu bereziak eta seme-alabak zaintzeagatiko eszedentziak, familia zaintzeko eszedentziak eta genero indarkeriaren biktimak diren funtzionarioen lehen sei hilabeteko eszedentziak edo, lan kontratudun irakasle eta ikertzaileen kasuan, antzeko egoerak.\n11.1.4.– Lehen aldiz ebaluaziora aurkezten direnek beren bizitza akademiko osoko merezimenduak alegatu ahal izango dituzte. Aurretik ebaluaziora aurkeztu direnek aurkeztu ahal izango dituzte ebaluazio horretatik deialdia EHAAn argitaratze datara bitartean bildu dituzten merezimenduak.\n11.1.5.– Eskariarekin batera merezimenduen egiaztagiriak aurkeztu beharko dira, 1.1 oinarrian aipatutako protokoloan esaten den legez.\n11.2.– Ebaluaziorako behar den dokumentazioa.\n– Informatika-aplikazioan III. Eranskin moduan dagoen eskabide-orria.\n– Beste unibertsitate edo ikergune batzuetan –edozelako lotura laboral, estatutario edo administratiborekin– egindako irakaskuntza, ikerketa eta jakintzaren transferentziako zerbitzuak edo kudeaketa zerbitzuak egiaztatzea. Bakarrik aztertuko da eta, bere kasuan, onartuko da unibertsitate eskolako irakasle titularrentzako gehigarrizko ordainsari osagarria lortzeko ebaluazioa eskatzen bada eta UPV/EHUk ez badu 15 urtetik gorako antzinatasuna aitortu.\nHamabigarrena.– Ezohiko ebaluazioa, Euskal Herriko Unibertsitateko Gizarte Kontseiluak onartutako ordainketa osagarriak 1999an aitortu zitzaizkien irakasleena.\nUrriaren 17ko 209/2006 Dekretuko lehen deialdiaren ondorioz ordainsariak murriztu zitzaizkien pertsonak – esan nahi da, Euskal Herriko Unibertsitateko Gizarte Kontseiluak 1999an aitortu zizkienen aldean murriztu – berriz ere aurkeztu ahal izango dute beren bizitza aktibo osoa ebaluaziora, martxoaren 29ko 64/2011 Dekretuaren bidez aldatutako urriaren 17ko 209/2006 Dekretuko bigarren xedapen iraunkorraren arabera. Egoera honetan daudenak, V. eranskin moduan dagoen eskabide-orria bete beharko dute eta Hamargarren oinarria ezarritakoa jarraitu.\n2015. urteko deialdia baino lehenagokoetan gehigarrizko ordainsari osagarriak lortu zutenek, eta 2015. urteko deialdira ez bazeuden behartuak aurkeztera (ez baitzen 5 urteko epea igaro aurreko ebaluaziotik) edo ezin izan baziren aurkeztu, aurtengo deialdian osagarri horien finkotasuna eska dezakete. Horretarako informatika-aplikazioaren IV eranskina ondo beteta bidali beharko dute.\nDeialdi honetako tarte eta mailak ebaluatzeko eskatutako urteak zenbatzeko, kontuan hartuko da baita beka ofizialekin emandako denbora ere, betiere, unibertsitate honetako zentroren batean atxikita egon bada onuraduna (beka ofizialtzat hartuko dira UPV/EHUk, Eusko Jaurlaritzak edo Hezkuntza eta Zientzia Ministerioak deitutakoak). Behin graduatuak, prestakuntza jarduerak eta espezializazio zientifiko eta teknikoak burutzeko ematen diren bekak dira hemen aintzat hartzen direnak; prestakuntzarako pertsonal ikertzaile baldintza ematen dutenak, hain zuzen ere.\nEUSKAMPUS aurrera eramateko hitzarmena (2010-11-30(e)ko Kointseiluan hartutako erabakia)\nOinarrizko edo/eta Aplikatutako Ikerketa, Lankidetza eta Giza eta Gizarte Zientzia Proiektuetarako dirulaguntzak (2011-07-05(e)ko Kointseiluan hartutako erabakia)\nOrdansari-osagarriak (2012-10-30(e)ko Kointseiluan hartutako erabakia)\nEusko Jaurlaritzak Red Ferroviaria Vasca-Euskal Trenbide Sarea erakundeari gomendioa aldatzeko baimena ematen dio 2011-2016 aldian Euskal Herriko trenbide sare berriaren eraikuntzari lotutako zenbait jarduketa egiteko (2014-07-29(e)ko Kontseiluan hartutako erabakiaren laburpena)\nERABAKIA, 2019ko urriaren 16koa, Universidad del País Vasco / Euskal Herriko Unibertsitateko Gizarte Kontseiluaren Osoko Bilkurarena, irakasleen eta ikertzaileen gehigarrizko ordainsari osagarrien deialdiari buruzkoa.\nERABAKIA, 2016ko martxoaren 17koa, Euskal Herriko Unibertsitatearen Gizarte Kontseiluarena, ikasleek doktoregoko ikasketetan jarraitzeko arauak onartzeko dena.\n38/2019 EBAZPENA, urtarrilaren 14koa, Osakidetza-Euskal osasun zerbitzuko zuzendari nagusiarena. Honen bidez, deialdi bat egiten da Osakidetza-Euskal osasun zerbitzuko dagokion Irakaskuntza-Unitateko Osasun Mentaleko Erizaintzako Osasun Prestakuntza Espezializatuko…\nEBAZPENA, 2017ko ekainaren 26koa, Plangintza, Antolamendu eta Ebaluazio Sanitarioko zuzendariarena. Honen bidez, deialdia egiten da Euskal Autonomia Erkidegoko Prebentzio Medikuntza eta Osasun Publikoko Irakaskuntza Unitateko pertsonal fakultatiboaren (BAME…


Sarah Kaneren dramaturgia:\nez eroso ez atsegina\nSarah Kane (Brentwood, 1971-1999) 90eko hamarkadan Britainia Handiko antzerkian loratutako mugimenduko idazlerik berriztatzaileena dugu. Mark Ravenhill, Patrick Marber, Jez Butterworth, Rebecca Prichard eta, besteak beste, Martin MacDonghenerekin batera osatu zuen “In Yer Face”, “New Brutalism” eta “The blood and sperm generation” goitizenez ezagutzen den taldea. Hiru gaitzizen horiei erreparatuta, berehala konturatzen gara antzerkigile britainiar horien hiru ezaugarri nagusiez: partaideak gazteak ziren, garai latzetan bizitzea egokitu zitzaien, eta idazten zutenak ez zirudien ez eroso ezta atsegina ere.\nGazte ziren gazte, eta berariazko zio ugari zituzten guztiz amorratuta egoteko, Britainia Handiko egunerokotasun gizagabetuak mila bider mila arrazoi ematen baitzizkien hiratik, suminalditik idazteko. Era horretan, gizarte indibidualista eta materialistak bazterturikoak ditugu euren antzezlanen protagonistak. Modu horretan, ahulenek nozitzen duten bortizkeriaren gordintasunean egiten zituzten taularatzeak, indarkeria pribatua eta publikoa bereizten ez zituztela. Sistema edota gizartearen krudelkeria eta bidegabekeriak antzeztuko dizkigute esplizituki, hau da, “gustu txarreko” eszenak publikoaren aurrean ez taularatzeko eskatzen duen hitzarmen teatralari kasu egin gabe, hamarraldi bereko pintura eta eskulturetan, “Young British Artists” mugimendukoek sortzen zutenaren sentsibilitatetik gertu. Eta gisa horretan, publiko burgesa eta kritika asaldatzearekin batera, gazteak antzokietara erakartzea lortu zuten errealitateaz leunkeriarik gabeko lengoaiaz hitz egin zietelako.\nAlta, “X belaunaldi”koek ez zuten Thatcherren neurri liberalen kontrako antzerki politikorik idatzi, Erwin Piscatorren (1893-1966) eta Bertolt Brechten (1898-1956) ildotik edaten duten adierazpen teatralen zentzuan. Sarah Kanek eta mugimenduko gainontzeko kideek, aitzitik, ezinegona, oinazea eta bizimina —fisikoa zein mentala— baitaratzen dituen muturreko lazgarrikeria irudikatu zuten, ikusleak probokatu nahian, eta gordinkeriak errebultsibo gisa funtziona zezan. Asmo horrekin tortura, bortxaketak, intzestua, kanibalismoa, eromena eta mutilazioa gisako gaiak ditu hizpide Sarah Kanek bere lanetan, bizitzaren baitan —gerran bertan, esaterako— gertatzen direlako. Funtsean, uste zuelako oholtza gaineko ankerkeriak benetako krudelkeriaren kontra —eta ez mimesiaren bitartez antzeztutakoaren kontra— lerratuko zituela ikusleak. Horiek horrela, Zartatua eta 4.48 Psikosiaren sortzaileak, gaindosia bizitzan baino oholtzan nahiago zuela aitortzearekin batera, artearen bitartez esperimentatutakoaren oroimena gure etorkizuna aldatzeko baliagarria izan zitekeela sinesten zuen. Ez da, hartara, “experiential” (eskarmentukoa) izena duen teatro mota hau pentsarazteko idatzia, sentiarazteko baizik, Antonin Artaud (1896-1948) dramaturgoak seinalatutako estetikaren ildotik. Idazleak, oholtzako indarkeria fisiko zein psikologikoak hunkituta utzi nahi du ikuslea, hau da, deserosotasun zaplazteko handia eman nahi dio, irudi higuingarriak baliatuta.\nKritikak —publiko gazteak ez bezala— ez zion harrera onik egin Kaneri, ez Zartatua 1995ean estreinatu zuenean, ezta Phaedra's Love zein Cleansed (1998) edota Crave (1998) taularatu zirenean ere. 1999. urtearen bueltan, berriz, Harold Pinter (1930-2008) eta Edward Bond (1934- ) bezalako antzerkigile kanonikoek haren lanaren alde egin eta Sarah Kaneren lanari buruzko kritikaren balorazioa aldatzea lortu zuten. Aitzitik, idazleak bere ekoizpen gehiena emana zuen, urte horretakoa baitugu hil baino astebete lehenago bukatu eta hemen aurkezten dugun bere azken testua: 4.48 Psikosia, alegia.\nSarah Kanek urte gutxi eman zituen antzerkigintzan, eta horregatik da titulu urriko sortzailea, baina ez, ordea, eragin eskasekoa. Hasteko, hausnarketarako parada handia ematen digulako, aurpegiratu zigulako indarkeria bera ukatu beharrean simulatutakoa gaitzesten dugula; jarraitzeko, esperimentazio formaletik abiatu arren, publikoaren errekonozimendua erdietsi zuelako; eta areago, une gogorrenetan ere poetikotasuna, maitasuna zein umorerako arrakalak irekitzen jakin zuelako, baita fabulako une okerrenetan ere. Finean, argazkietara edota zinemara ekarritako irudi digitalen postmodernitatean, analogikoa denaren indarra erreibindikatu eta mina, abusua zein zaurgarritasuna —tokian tokikoak izanda ere— globalizazioa bezain nazioartekoak zirela irakatsi zigun.\nSarah Kanek Zartatua antzezlana bere dramaturgiari buruzko masterreko azken lana izateko idatzi zuen. Helburu hori soldadua azaldu arteko hasierako pasarteek osatu, eta hortik aurrera, lanak beste bi zati gehiago ditu bost ekitaldi bete arte. Royal Court antzoki publikoaren diru laguntzaz bukatutako piezaren hasieran Ian izeneko gizona heldu eta Cate, neska gazte —eta antza inozo— baten arteko harremana deskribatzen du elkarrizketak: botere desoreka hotel dotore bateko esparru itxi edo intimoan. Bigarren zatiak, aitzitik, Ian eta soldadu baten botere desoreka izango du hizpide hoteleko gela berean, kalean gertatzen ari denaren berri —tarteka bada ere— izaten ari garela. Hirugarren atalean Cate eta Ian berriro elkarrekin daude espazio berean. Gizona hiltzear dago eta neska gazteak jaioberri baten ardura du. Zer gertatzen den zehazki jakin ez arren, kanpoan gerra edota okupazioa dagoela susmatzen da, arrisku itzela dagoela iradokitzen baitu testuak; horrela hoteleko izua hiriko kaleetan zehar zabalduta dagoen heinean kalekoa ostatuan sartuta dagoela ulertzen dugu. Izan ere, mugarik gabeko indarkeria delako bizitzako esparru guztietan gainezka egiten diguna.\nFabulak norabide bati ekiten dio hasieran, baina gero, jomuga aldatuta, bestelako narrazio batean murgilduko gaitu. Baina, kontakizuna desbideratu zaigu ala logika baten isla naturala dugu bigarren atala? Ian eta Soldaduaren harremana nola ulertu behar da? Azken eszenek dute erantzuna gure ustez. Dramaturgiak bide luze bati ekiten dio denbora laburrean: naturalismotik hasi, Pinterren eraginean zehar murgildu solasaldietan, eta formaz zein edukien aldetik guztiz subertsiboa den antzerkira egiten du jauzi: indarkeria gero eta handiagoa da kaosa eratzen den arte. Eta orduantxe, konbentzio teatralak apurtzen dituen momentuan, orduantxe lortzen du Sarah Kanek bere estilo propioa sortzea.\nElkarrizketak kaleko hizkera naturalean idatzita daude erritmo biziari helduta eta —Sarah Kanek berak aitortuta— ahalik eta hitz gutxien erabiliz. Halarik ere, solasaldiak bezain garrantzitsuak isiluneak ditugu, tentsio sortzaileak, beldur latente baten euskarriak direlako. Horregatik, Harold Pinterren antzerkian bezala, izua dabil airean, kirioak atezuan hurrengoan zer gertatuko ote den.\nSarah Kaneren Zartatuak diosku biktimaren eta biktimagilearen arteko logika amaiezina eta errepikaria dela Mendebaldeko historian. Izan ere, idazleak berak esana da, Srebrenicako emakume batek telebistan laguntza eskatzen zuela akuilatuta idatzitako obra dugu Zartatua. Antzezlanak gerra du hondoan, atzeko burrunba iraunkor gisa, isiltzen ez den ur jauzi odoltsuaren eran.\nArgitalpen honetan aurkezten dugun 4.48 Psikosia antzezlanean mintzo den ahots poetikoa Sarah Kanerenarekin berarekin identifikatu duenik badago, depresio larriak jota zegoela sorturiko antzezlana dela jakitun izaki. Kontua da, psikosi egoera dela nagusitzen dena, baina egileak ez du zehazten zeinek edo zenbatek jasaten duen halakorik. Horrela, hitz jarioa, subjektu bakar baten buru destolestuari edo hainbat pertsonaiari dagokiela ulertzea badago. Horregatik, oholtzara eramateko garaian zuzendariak erabaki behar du, aktore bakarrarentzako muntaia egingo duen, ala, James Macdonalden 2000ko estreinaldian egin zuten bezala, hiru rol ezberdin asmatu (gaixoa, terapeuta eta psikiatra) eta, beraz, horrenbeste aktoreren arteko elkarrizketa sortuko duen. Gainera, akotazioak hainbat isilune seinalatzeko baino ez direnez, 4.48 Psikosiak eskaintzen digun material malgu, likido eta iheskorrak gainezka egingo digu ulermenean, deskodetze askatasuna —bere traba guztiekin— ihaurri egitearekin batera.\nGoizalba agoniko batean mintzatzen denak behin eta berriro errepikatzen du bere buruaz beste egiteko asmoa, gaixotasunaren garaipena. Erabiltzen duen hizkera eskizofasiak eraginda dago askotan eta, horregatik, sintaxiaren eta esanahiaren arteko ahokatzea lausotzen zaio hartzaileari. Sarah Kane egunero esnatzen omen zen 4.48an gaixo zegoela: ordu horretan, testuko protagonistak dio bere burua senera etorrita antzematen duela. Une horretako ilunbeltzean sen horrek zentzutasun argi izpi batzuk marrazten ditu airean. Jatorrizko testuan poesia entzuten da berba mingarrien artean, soinuek jolasten dute errepikapenekin, errimekin; puntuazioa agertu eta desagertzen zaigu ezkutaketan. Hitz zurrunbiloak daude gaueko zeruan, su artifizialek duten distira berekoak. Kontraesanak eta kontrasteak bizi nahi ditu bere buruaz beste egin nahi duenak, baina mina eta oinazearen gainean irristatzen da.\nHogeita lau eszenaz osaturiko pieza honetan bada ihes egin behar ez digun ironia teatrala. Hasieran gaixoa jendez betetako gela batean dagoela konturatzen da, eta egoera horretan jarraitu nahi duela dio; horretaz gain, amaieran agertokiko oihala altxatzeko eskatzen du. Bizitzaren eta haren errepresentazioaren arteko harremanetan non dago kokatuta 4.48 Psikosia? Zein du abiapuntua? Zer esan nahi digu Sarah Kanek? Bukaerako lerroa zer dugu, “hasiera” ala “amaiera”?\nDena den, 4.48 Psikosia suizidio ohar luze moduan ulertzen badugu ere, maitasun eskaera desesperatua da, lagun etsi baten amodio demanda. Bibliako hitz dotore edota irainetan bideraturik, sendagileen mintzaldi hantusteak edo kaleko hizkera mordoiloa imitatzen, estimatua sentitzeko barru-barruko garrasia dugu, poesiak ematen duen askatasuna ahotsera ekartzen digula.\nGordinak dira bai Zartatua bai 4.48 Psikosia. Antzerki hauek ez dira ez eroso ez atseginak, baina ezinbestekoak antzerkigintzaren historia hobeto ezagut dezagun. Batetik, biak dira 90eko hamarkadako Erresuma Batuko urrezko antzerki aroko lanen adibide, eta bestetik, Sarah Kaneren idazkerak berak garatu zuen aldaketaren isla. Biak ala biak esperimentazioaren eta idazle berrien alde egiten duen Royal Court Theatre Upstairs antzoki publikoan estreinatu ziren bertako programatzaile ausartei esker. Gauzak horrela, sormen artistiko arriskutsuaren alde egiteak prestigioa ekarri diela esan behar da: gaur egungo kritikak aho batez aitortzen baitie nazioarteko errekonozimendua bai antzoki horren ibilbideari bai Sarah Kaneri berari.


Ogasunak datorren asteazkenetik aurrera irekiko ditu bulegoak 2019ko Errenta aitorpena aurkezteko | Mondraberri Arrasateko Ataria\nHasiera Albisteak Ogasunak datorren asteazkenetik aurrera irekiko ditu bulegoak 2019ko Errenta aitorpena aurkezteko\nForu erakundeak segurtasun eta garbitasun neurriak indartu ditu modalitate mekanizatua berreskuratzeko. Uztailaren 29ra arte egongo da irekita.\nGipuzkoako foru Ogasunak 2019ko Errenta aitorpena aurkezteko modalitate mekanizatua aktibatuko du datorren asteazkenean, hilak 13, eta bulegoak irekita egongo dira uztailaren 29ra arte. Ogasuneko instalazioak erabiltzeko beharrezkoa da aurrez hitzordua hartzea. Asteartean irekiko da honetarako epea, 943 11 30 00 telefonora deituta edota internet bidez, www.gipuzkoa.eus/ogasuna/renta web orrian sartuta. Ogasun eta Finantzetako foru diputatu den Jabier Larrañagak gogoratu duenez, COVID-19 gaitzak eragindako pandemiak sortu duen ezohizko egoerak errenta aitorpena aurkezteko modalitate hau atzeratzera behartu zuen. “Ezohizko agertokian jarraitzen dugu, eta hori dela eta garbiketa eta segurtasun neurri guztiak indartu ditugu bulegoak ireki aurretik”, adierazi du.\nHorrela, esan du Ogasunak mantendu egiten duela aitorpena zergadunen eskuragai dauden beste modalitate baten bitartez aurkezteko gomendioa, hau da, etxeetara bidali den autolikidazio proposamena onartuz (aitorpen guztien %60 inguru dira) edota internet bidez aurkeztuz. “Agertokia benetan arraroa denez, Errenta kanpaina honetan ahalegin berezia egin dugu, Gipuzkoako zergadun guztiek beraien aitorpena etxetik mugitu gabe egin ahal zezaten. Horrela, helburu hori gauzatzeko martxan jarri genituen erreminta guztiak mantentzen ditugu”, adierazi du.\nModalitate mekanizatuari dagokionean, ohiko bulegoetan egin ahal izango da: egoitza nagusian (Errotaburu pasealekuan, beheko solairuan); Donostian, Gros (Secundino Esnaola 10-12) eta Amaran (Sancho Jakituna etorbidea, 9); Azpeitian (Julian Elorza 3); Beasainen (Urbialde 1); Bergaran (Toki Eder 5); Eibarren (Arragüeta 2 behea); Errenteria (Santa Klara Plaza 2); Hernanin (Lantxube Berri 8-9); Irunen (Francisco de Gaintza 1, atzea); eta Tolosan (San Francisco 45). Bulegoek orain arte zituzten langile kopuru berdina izango dute, baina egunean ohikoa baino %25 hitzordu gutxiago emango dira, instalakuntzetan jende pilaketak saihesteko.\nGainera, langilea eta zergaduna isolatzeko babeserako manpara batzuk instalatuko dira. Itxaroteko ilarei dagokionean, gutxienezko bi metroko tartea errespetatu beharko da, eta bulegoan tokirik ez badago zergadunak kanpoan itxaron beharko du. Gainera, bulegoen garbiketa indartuko da, eta gel hidroalkoholikoa jarriko da zergadunentzat, sarreretan eta irteeretan. Garrantzitsua da hitzordu bakoitzera pertsona bakarra joatea, eta bikoteen kasuan, nahikoa da bietako bat agertzea, bestearen idatzizko baimen eta NANaren kopiarekin. Ogasunetik, beharrezkoa den dokumentazio guztia eramatea aholkatzen da, bulegoetara itzultzea ekiditeko. Itxaron-ilarak antolatzen dituen langilearen aginduak betetzeko ere eskatzen da. Azkenik, debekatua da bulegoan bertaratzea zergadunak sukarra edota COVID-19 gaitzaren sintomak baldin baditu, edota sintoma hauek dituen norbaitekin bizi baldin bada.\nErrenta aitorpena aurkezteko azpiegiturez gain, Ogasunak herritarren arretarako bulegoak ere berreskuratuko ditu datorren asteazkenetik aurrera, Donostiako Okendokoa salbu. Azken honek itxita jarraituko du. Bulego hauetan edozein zerga kudeaketa egin daiteke, Errenta aitorpena aurkezteaz a parte. Beraz, Irun, Tolosa, Azpeitia, Eibar eta Bergarako bulegoak irekiko ira, eta Donostiako Errotaburuko egoitza nagusikoa. Kasu hauetan, ordu erdi aurreratzen da ohiko irekiera ordutegia, 8:00etatik 14:00etara, eta astelehenetik ostiralera, beti ere lan egunak irenean. Berritasun nagusi bezala, eta aurre hartze neurriak indartze aldera, aurretiazko hitzordua hartzeko sistema ezarri da bulego hauetan bertaratu ahal izateko. Horretarako, modu bakarra 943 11 30 00 telefonora deitzea da. Zerbitzu hau ez da egongo erabilgarri web orrian, errenta mekanizatuko hitzorduarekin ez deskuidatzeko.\nErrenta mekanizatuko bulegoetan bezala, herritarren arretakoetan ere ilaren kudeaketa eta kontrol sistemak indartuko dira, eta lehen aipatutako aurre hartze neurriak indartuko dira: babeserako manparak, gel hidroalkoholikoak, garbiketa indartzea… Ogasunaren partetik, bulego batean bertaratzeko asmoa duten zergadunei eskatzen zaie aurrez www.gipuzkoa.eus/ogasuna web orria kontsultatu edo 943 11 30 00 telefonora deitzeko, egin nahi dituen tramiteetan behar duen dokumentazio guztia kontsultatzeko eta beharrezkoak ez diren desplazamenduak ekiditeko. Gainera, eta Errenta kanpainan bezala, zerga kudeaketarako bide telematikoak lehenesteko gomendioa mantentzen da. Gaur egun, posible da ia edozein tramite etxetik egitea, departamentuaren bulegoetara gerturatu gabe.


Burutapenak. Zirrituak — Eibar.ORG | Eibarko peoria\nHemen zaude: Hasiera / Blogak / Mispillibar / Burutapenak. Zirrituak\nJon Etxabe 2016/09/26 13:21\nZirrituak. Burutapenen azken atala da hau. Oraingoz. Basamortu berrietan sartuko naiz norbaiten oasi izateko esperantzaz. Nire baitan murgilari ikusi dut nire burua burutapenotan. Biluzten bezala sentitzen banaiz burutapenok sarean jartzean, erabat biluzik atal hau eskaintzean. Jarriko edo ez egon naiz. Baina hor doa. Lotsa ez da lagun ona.\n* Pertsona gehienek apenas egiten dutela irribarre, irakurri dut. Inbidia diet irribarre erraza dutenei. Barre gutxikoa naiz ni. Ez naiz tristea, baina barre gutxi egiten dut.\n* Ez dut balio eguneroko eta betiko gai arruntez hitz egiteko, gai maiztuegiez, alegia, denbora, arropak, …; ez dut jakiten gai eta egia ebindenteei buruz zer esan edo zer gehitu. Ez naiz aspertzen koadrilan besteei gaiotaz entzuteaz, baina nik neuk ez dakit zer esan, hain jakinak baitira aipamen eta gaiok.\n* “Hanka puntetan ibili zen bizitza barrena”, niretzat gustatuko litzaidakeen epitafioa litzake hori. Isil eta umil ibiltzea gustatu izan zait, tarteka itsas handiak olatuen hegian jarri banau ere.\n* Helburu zehatzak dituzten ekintzak ditut gogoko. Oraingoz eta oraindik. Helbururik gabeko burutapenak gogaitu eta nekatu egiten naute. Bizitzaren amaieran nago eta helburu zehatzek kilikatzen naute, neure helburuak, alegia. Eskuartean ditudan asmo eta lanei amaiera ematea. Egia da gizarteko helburu zabal orokorrak ez nautela kilikatzen, agian ikusiko ez ditudala dakidalako, eta ia eraginik ez dudalako helburuotan.\n* Inori trabarik ez egiteko jaiotakoa naizela uste dut, baina zenbaitzuei enbarazu egin eta egiten dietelakoan nago.\n* Ez diet nik atxikimendurik sentimenduei nire jokabidean; pentsamenduei jarraiki, ezin dut utzi eguneroko gizarte hau aldatzeko lehia.\n* Dimisio etengabea behar du izan bizitzak, berritzea, azkeneko hori hobetzeko. Atzera pausoa ematea da arriskua aldaketetan, edo betikoan betirako irautea ez dimititzearen arrazoia. Ez dut nire bizitza dimisio-segida baten historia izan den sentipenik.\n* Neure buruari besterik gabe bizitzen utzi, astialdi baten luxua eskaini, hori da egin nahiko nukeena; teoriaz ahal dut, baina ezinak zirritu askotatik sartzen zaizkit.\n* Ez mamu, ez oroimenik, nire lanetarako denbora lasaia emango lidaken toki batera alde egin nahi nuke, baina toki hori ez da inon.\n* Gutxienez 10 leku ezberdinetan bizi izan naiz, bakoitzean luzaro. Ez naiz etorkin sentitu, are gutxiago errari, erroak botatzen saiatu naiz, baina inon txertatu gabe bizi izan naizen sentipena dut, erdizka errotuta denean, azalean ez agian, baina ezta sakon ere.\n* Adin handiko asko lotsatu egiten omen dira beren aurpegiez, aurpegiak bizitzari erakusteko eginak direlako. Nik aspaldi dut bestela ere ederra ez zen aurpegi ebakuntzak desitxuratua, piura desatseginagoz eraldatuta. Baina ohitu naiz aurpegi horretara, kalean erabat ahazten naiz beraz, ispiluaren aurrean betiko bikia aurkitzen dut. Eta biki hori ikusten dudan bitartean, bizirik naiz. Hori da garrantzitsua, eta ederrena.\n* “bere etxea lurpean duenak, bere zati bat ere urpean du betirako, eta edonon dagoela ere, ur ilunei begira geratzen denean, behean zer altxor klase dagoen asmatzen saiatzen da”, hala dio H. Canok. Mispillibar gure etxea zegoen tokian, ibaia doa gaur egun, metro asko beherago; ibaia zihoan lekutik autobia dago metro asko gorago. Autobiatik begiratzen diot ibaiari, ez dut nire zati bat, nire haurtzaro osoa, urpean dagoenik sentitzen, baina bai sentitzen dut altxor bat galdu zitzaigula etxea eta etxe-ingurua lapurtu zigutenean.\n* Edertasunaren aurrean, edo edertasun jakin baten aurrean bederen, sentitzen den tristezia hori bera zorion bare baten ezaugarria da sarri, barrea eta irria ezinegon barne-minarena den antzera.\n* Pentsamolde zaharkitu baten adierazgarri petoa naizen sentipena dut gazte taldean nagoenean, nire iritziak ematerakoan, dela politika dela edozein mailan, nirea baino jarrera ausartiagoa behar dela alegia.\n* Oporretako egunak pasatzen ez diren egunak bezalakoak lirateke egunkaririk eta telebistarik ez bagenu. Txangoaren bukaera errealitatera esnatzea bezalakoa da. Egunsentia eta ilunabarra duten egunak dira oporretakoak, baina denborak beste neurri bat du, mundu honetakoak ez bagina bezala bizi ditugu egunok.\n* Ez dut bidezidorren errepasoa eginezko atzera jauzirik egiten, baina bai ibili ohi naiz bidezidorretan aurrera begira, “hau egingo banu”, baina atzera begirako bidezidorren antzera badakit aurrea begiratuzkook ere ameskeriak direla, baldintzek errealitatera ekarriko nautela.\n* "Nik badakit ez naizela arbola bat edo sasi bat edo pauso batzuk gauaren erdian. Baina ezerk ez dit burutik kenduko holako zerbait ere banaizela" zioen Gandiagak. Halako zirrara bat sortarazi dit pasarteak. Ez dakit zer naizen, baina izadiaren karanbola miragarri bat naizela dakit. Ez naizela naturaren gorpuzkin soil bat, itxuraz hain hutsal eta zaharkitua arren. Naturaren mirari bat naizela dakit.\n* “… non iragan urte haietako segundo bakoitza atzo bertan odolaren barrena sartu izan balitzait bezala sentitzen baitut, bizi-bizi eta suhar” irakurri diot Stefan Zweigi. . Baditut oraindik barne barnetik astintzen nauten aspaldiko bizipenak.\n* Une txarrak gainditzeko gai izan naizen oroimenak dakarkidan “hau ere gaindituko diat” bizipenak funtzionatzen dit egoera zailetan. Tarteka “hau ere pasako dek” pentsamendua izan ohi da esperientziak ematen didan ziurtasuna eta eramankortasuna.\n* Kontatzeko gehiago daukagulako hartzen omen dugu urte gehiago. Hala balitz ehun urte beharko nuke hartu: ez dakit zer kontatu askorik dudan, baina kontatu nahi nituzkeen gauza asko bai. Ez dira gauza garrantzitsuak berez, baina niretzat bai, nire bizitza direlako.\n* “erlojuz ahaztuta / egon geldi geldotan / galduta!", Gandiagak. Amets zaidan egoera, lortzen ez dudan zoriona.\n* Mundu berririk ez dut asmatzen, baina nire inguru zalapartatsuan txoko isil bat sortzen saiatzen naiz. Zorionik ez dut lortzen agian, baina ezinbestekoa dut irauteko.\n* “.. ireki gabeko botila baino isilago …”: halako zirrara eragin dik Rafaren esaldiak, ez dakit zergatik. Irakurketaren eta barne egoeren misterioa.\n* Mutuak ez, baina solaskide isilak ditut atseginen, hurren sentitzen ditudanak.\n* Inondik ere ez nau izutzen bakardadeak. Bakardadea ezin aurkitzea dut arazo, batez ere barne bakardadea, ni neu ez beste denak eta dena tarte baterako bederen kanpoan ustea, alegia.\n* Ez dakit non duen habia oroiminak, baina hor sentitzen dut nonbaiten.\n* Tortura egunen ondorioz, oraindik, tarteka, norbait atzean nabaritzean, kokotekoa noiz hartuko sentipena berritzen zait.\n* Badira nire bizitzan denboraren zoko hutsak izan zirenak, bizitzako zulo beltzak, oroitzapenik ekartzen ez didaten uneak, edo ahanzturan betirako galduak nahi nituzkeen oroipenak dituzten egun edo orduak.\n* Eliza hutsik zegoenean gustatzen omen zitzaiola Pergolesi entseatzea irakurri dut. Seminariotik gero ez dut gogoratzen Pergoleserekin topo egin dudanik. Bitxia, gozagarria ere egin zait, enkontru hau, seminarioko antzinako garaiak oroimenean harrotuz.\n* Gauzak borondatez egiten direnean ez dago “mesedez” esan beharrik. Tristea da “mesedez” hori. Ez dut gustuko inork “mesedez” niri esatea eta ez dut ohikoa neuk ere inori “mesedez” esatea. Gogoz egiten didatela uste dudalako eta gogoz egiten dietelako. Behartuta zerbait eskatzen dudanean, edo ustekabean zerbait eskaintzen didatenean esaten dut “mesedez” soilik. “mesedez” horrek bestearekiko mesfidantza erakusten du. Obligazioz egin behar denari ez zaio “mesedez”ik zor. Borondatez egiten denari ere ez.\n* Ohitura txarra da erantzunari itxaron gabe galdera bat bestearen atzean egitekoa. Niri eraman gaitza zait galdera edo aipamenei galdera batekin erantzutea, ezinezkoa bihurtzen dit elkarrizketa, eramangaitza zaidan bezala bikotearen tartekako beharrezko isiluneak etenez, bururatu oro esan beharra. Are gehiago erantzunik ez duenean edo merezi ez duenean.\n* Egia da eguzkitakoek begirada lapurtzen dutela, eta begiradarik gabeko pertsona arimarik gabeko mintzakide bihurtzen da. Ia ezinezkoa zait elkarrizketa ganorazkoa betaurreko ilundunarekin.\n* Ez naiz jai zale, ez naiz jendarte zale, nire egunerokoan naiz gustura, edo egunerokoa lagunarte xumean etetean.\n* Zer egingo nukeen nik idatziko ez banu galdetzen diot nire buruari. Agian egon hutsean egon, agian egoera lasaiago, zoriontsuago eta emankorragoa da egon hori. Agian. Baina ez naiz idaztearen damu, ordu asko lapurtzen badizkit ere.\n* Noizbait pasatzen zait burutik suizidioa, batez ere adineko ezinduak ikusten ditudanean.\n* Hiltzea ez da, askotan behintzat, gauza txiki bat, “zeru zuri baten pean zelai elurtuetan paseatzea” bezalakoa. Trabarik egin gabe, geldi-geldi, isilean, arnasa hartzea bezain natural arnasa hartzeari uztea, horrelakoa nahi nuke nik nire heriotza.\n* “Zeren eta batzuetan, heriotzari ihes egitea heriotza handiago batean sartzea izan baitaiteke”. Bizirik irautearren natura bortxatzen denean, heriotzari ihes egitea alegia, heriotza handiagoan sartzea da. Zuhurragoa da garaiz alde egitea, bizirik hilda iraun baino.\n* Arazoak sortu ahala gainditu beharrak asko erakusten digu, hori da bizitzako eskolarik eragileena. Arazoak gaindituz, gehienetan erneguz eta desesperazioz, ikasi dut ordenagailuaz dakidana.\n* “Bizitza pasatu baitut noraez noraezean”. Nora zehatzean pasatu dut beti bizitza, nire kezka da merezi izan ote duten nire nora ziurrok, noraez noraezkoa izanen ez ote zen hobe, bilatze lana aberatsagoa izanen ez ote zen, aberasgarriagoa. Egia ere da bidegurutze erabakigarri askotan aurkitu naizela.\n* Ze argi ikusten diren gauzarik zailenak ere lorik ezineko orduetan. Baina ezinezkoa da gaueko gogoetok gogora ekartzea goizeko esnatzean. Oharrak hartu badituzu ere, bere distira hura galduta aurkitzen dituzu goizez irakurtzean.\netiketak: Burutapenak. Zirrutuak\nBerba gutxittan esanda zoragarrixak, sakonak eta samurrak hire burutapenok. Eskerrik asko Jon.\nalfredo lizarralde arana dio:\nion ari nauk poliki poliki irakurtzen atzegin aundiz gainera


Autoari nagusitasuna nola kendu | Autoari nagusitasuna nola kendu – iparraldekohitza\nGarraio planak autoaren erabilera ttipitzea jartzen du helburu nagusi gisa. “Lehen ardatza: gutiago lekualdatu, hobeki lekualdatu. Bigarren ardatza: mugitzeko aukera denei eman. Hirugarren ardatza: erabiltzaileentzat eta erabiltzaileekin egin”. Horra beraz, Lekualdatze Plan horren ardatz nagusiak. Thomas Giacomini LAB sindikatuko trenbide langilea ez da fidatzen garraio sindikatuaren eleetan. Zerbitzu publikoak suntsitzen ari diren garai honetan, paradoxa anitz ikusten dizkio planari. “Mugitzeko aukera denei emateko, anbiziozko garraio kolektiboko politika publikoa behar da: trena, autobusa… Kalitatezko garraio plan bat zutik eman behar da, abila, eginahala bidaiari erakartzeko”.\nMarion Pichery Bizi mugimenduko Autoari alternatibak taldeko arduraduna da. Paperean asmo onak ikusi dizkio sindikatuaren testuari: “Gauza anitz aski berriak dira. Kontuan hartuak izan dira azken aldietan Frantziako hiri anitzetan hartu diren bihurguneak bizikletari buruz, autoen partekatzeari buruz. Autoarekin genuen obsesiotik ateratzen ari gara”. Bizkitartean, asmo orokorrez haratago, egiazki obratuko den jakitea falta dela dio: “Arazoa da ez dakigula zuzen zer eginen duten. Adibidez, trenbideekin diote berriz nahi dutela maiztasun handiagoko erabilpenera itzuli, baina orain arte egin denaren guziz kontrakoa da; dudak ditugu zinez eginen den”. Idazkian lehentasunezkoak ez zaizkion gauzak ikusi ditu: “Gauza baikor anitz bada plan horretan; bizkitartean, batzuk ez dira urgentziazkoak, hala nola turismoaren garapenari lotuak direnak, edo auto autonomoen ingurukoak. Guretzat jokoan dena da egiazko alternatibak jartzea autoari, eraginkorrak, jendeak beste gisan ibiltzeko hautua izan dezan, zinez”. Beste puntu baikorrak ikusi ditu: txartel eta tarifikazio bakarrak; usaien neurtzea jakiteko nola egokitu; autobusen 3 eta 4 ibilbideen maiztasunak emendatzea; auto partekatzea garatzea.\nPicheryk aitortu du Bizi elkarteko taldean nagusiki hirigune eremuari begira gogoetatu dutela. Ez dute oraino lan berezirik egin lurralde guzirako. Autoa hirigunean murrizteko egin denari so egiten bazaio, dioenez, elkargoak ez du jakin bururaino joaten. Trambusaren egoera adierazgarria zaio. “Gaur egun, trambusak oren bat ematen du BAM zeharkatzeko; autoaren alternatiba dela kanta dezakete, baina ez da hala”. Osoki autobusari utzi lerroak xuhurregi direlako eta autoz ibiltzeari traba gutiegi jarri zaiolako.\nBizikletaren alternatiba errepikatzen du Bizi taldeak. Sail horretan ere elkargoak hitza jan duela dio Picheryk: “Azken aldiko Lekualdatze Planak bazuen Bizikleta Plan bat atxikita, eta ez dute plan horretatik fitsik obratu; beraz, ez gara fidatzen idatzia denean. Igurikatuko dugu gauzak obratzea, gonbida gaitzatela bizikleta pista berri bat diseinatuko den kontsulta batera. Urrats ttipiak dira aldiro, baina horrela da aitzinatzen”. Picheryk salatu du elekatu dituen hautetsi eta teknikariek ez dutela sinisten bizikletan: “Hautetsi eta teknikari anitzek hala diote oraino: ‘Ez ditugu bizikleta bideak eginen, ikusiz arras jende gutik baliatzen dutela’. Alderantziz pentsatu behar da, jende gehienak ez baitu bizikleta baliatzen segurtasunagatik. Bistakoa da lanjerosa dela bizikletaz ibiltzea BAMen”. Bizikletaren parioa egin duten hirietan beste norabidea hartu dute, egiazko eta berezko bide segurak antolatuz. Emaitza onak dituztela dio: “Anitz hiritan egina dute trantsizio hori aspaldi, eta martxan da. Danimarkan, lekualdatzeen erdiak bizikletaz egiten dituzte. Garraio molde horrek konponduko ditu lekualdatze gehienak, herritar gehienek 3 eta 6 kilometro arteko joan-jinak egiten baitituzte”.\nGiacominik gogoeta urrunago darama. Gizarte eredua galdekatzen du lurralde baten antolamendua pentsatzerakoan. Sistema ekonomiko baten ondorioak ikusten ditu autoaren nagusitasunaren erroan. “Kapitalismoaren ondorio kaltegarriak ageri dira: autoarentzat egin politikak 1960ko hamarkadaz geroztik —ez bide da geldituko, ikusiz hilabetero auto mota berrien publizitateak—. Hirietako bizitegi prezioek soldatarik apalenak dituztenak haizatzen dituzte hiri inguruetara [gentrifikazioa], auto kostuak emendatuz. BAM bezalako eremuen metropolizatzea, eta horrekin zerbitzu publikoen eta saltegi ttipien desagertzea herri ttipietan”. Herritar xumeenen haizatze fenomeno honi beste ondorioa ikusten dio: “Herri ttipi horiek laborantza lurrak desagerrarazten dituzte, gero eta gehiago eraikiz. Ohetegi hiriak bilakatu dira”.\nGehiago dena, jendeari autoa gutiago erabili behar duela erratea ez zaio baitezpada beti zuzena iduritzen. “Hobendun sentiarazten zaitu. BAMetik urrun bizi denari eskatzen zaio hori. Baina ez da bateragarri lehenago aipatu egoerarekin. Gutiago lekualdatu behar dela egunero? Baina, lanarengatik, ezin da”. Non ez den egiazko alternatibarik proposatzen. Ez du kentzen gizarteari buruzko gogoeta gordina egiten duela Giacominik. Lanaren eta autoaren arteko hautua anitzentzat ezinezkoa bezala baldin bada, abusagailuetarako besterik da. “Zoritxarrez, aisialdien gizarte kapitalista bilakatuak gara. Gehienek nehondik ere ez dute erranen asteburua, bakantzak deus egin gabe iragan dituztela; erakutsi nahiaren lehia deitzen zaio horri”. Hots, bizitegien politikari hertsiki loturik ikusten du garraioena. “Mugikortasunari lotu arazoak lotuak dira lehenik etxe baten lortzeko nekeziari. Hortik dator autoaren beharra. Bizitegien politikan eragitea zailago daiteke jabetza pribatuaren premiagatik, espekulazioagatik”, trenkatu du ironiaz.\nHirigune Elkargoak Donibane Garazi eta Baiona arteko garraioan egin dituen hautuetan ez dira ados LAB sindikatukoa eta Bizi elkartekoa.\nPicheryk begi onez ikusi du Kanbo eta Baiona arteko trenen joan-jinen emendatzea. “Garraioen sindikatuak nahi izan du garatu tarte hori, eta diruz parte hartu du. Ongi da, tokiko erakunde bat baita. Joan-jin gehiagoren egitea aipatzen dute, eta ongi da. Segituko dugu hurbiletik, azkarki sinisten baitut trenaren garapenean”. Giacominik aspalditik salatzen du Kanbo eta Baiona arteko plan horrek Donibane Garazirainoko burdinbidearen ehorztea kukutzen duela. Tren zerbitzu publiko baten suntsitzea dela gibelean. Funtsean, Donibane Garaziko geltokian errezibitze tenoreak azkarki kendu dituzte joan den urte hondarretik; abenduaz geroztik, tren gutiago da Donibane Garazirako zatian. “Trenbide basamortua abendu erditsutik hasia da Donibane Garaziko bidean. Gaur egun, Itsasun, trena ez da gehiago gelditzen”. Argi du elkargoak eta eskualdeak deliberatua dutela duela bost urte 44 milioi euro gosta zen trenbide zati hori bere gisa uztea, autobusekin ordezkatzeko. “Zinezko kuraia politikoa Kanbo eta Baiona arteko 13. autobusa kentzea izanen zen, eta trenbide antolaketa koherente bat plantan ematea”. Funtsean, trenbide langileek proposatu zuten antolaketa bat, hautetsiek kontuan hartu ez dutena. SNCFri interesatzen ez zaizkion trenen kentzea da xedea, Giacominiren ustez, autobusak ezartzeko: “BlaBla bus batzuk, 5 euroan Baiona eta Bordele artean; trenbidea badelarik, alta”.\nPichery eta Giacomini ados dira, haatik, lurralde trenbide ttipi horien garatzeko. LABekoa konbentzitua da anitz egin daitekeela Donibane Garazi eta Baiona artekoarekin, baita Hendaiatik Baionarakoan ere. “Baiona eta Hendaia arteko autobusa kendu behar da, trena badelako”. Bizikoak ere estrategikotzat dauka itsasaldeko trenbidea: “Hendaia-Baiona ardatza biziki kargatua da etxetik lanerako bidaientzat. Nahi balute joan-jin aise gehiago ezar liezazkiokete tren horri, bizikleta tokiak gehituz; bistakoa da anitz jende balitzatekeela interesaturik”. Trenean bizikletentzako leku gehiagoren ezartzeak anitz lekutan arrakasta duela dio, praktikoa baita: “Bidaia luzeagoak egin daitezke trenez, eta gero geltokitik bizikletaz zalu-zalu heltzen ahal da helmugara”. Arazoa da eskualdeak trenak berritu dituelarik ez duela horri pentsatu. Ipar Euskal Herriko lurralde trenetan ez da bizikleta bat edo biren lekua baizik. Beste eskualde batzuetan hogei lekuko trenak jarri dituzte.\nBiek diote hautetsiek ausartago behar luketela izan, urrunago joateko. Giacomini: “Mugikortasun politika anbiziodunak behar dira, herritarren egunerokoa hobetzeko zerbitzu publiko indartsu baten medioz. Autoaren nagusitasunetik ateratzeko bidea, menturaz, kasik urririk litzatekeen garraio zerbitzuan da”. Oihartzun egin dio Picheryk: “Alabaina, jendea lotua da bere autoari, erosoa baitzaio; hainbeste sartu zaigu buruan autoak erosi behar zirela autonomoak izateko. Proposatzen bazaie autobus bat, behar denean abiatzen dena eta autoa baino aise merkeago, segur naiz anitz aldatzeko prest direla”.


Korsikako Allindi enpresaren deialdia proiektuak garatzeko\nBy Zinea.eus|2020-05-21T10:22:01+02:0021 maiatza, 2020|\nKorsikako Allindi enpresak proiektu deialdi bat sortu du, hiru ikus-entzunezko haien laguntzarekin garatzeko. Euskaraz ere izan daitezke, eta uztailaren 15a baino lehenago aurkeztu beharko dira.\nEnpresa deitzaileak zabaldutako oharrean azaltzen du bizi dugun testuinguru berezi honetan inoiz baino premiazkoagoa dela sorkuntza sostengatu eta kontakizun berrien sorrerari eustea. Gure bizi modeloen inguruko hausnarketa egin, eta denborarekiko, espazioarekiko, beste gizakiekiko, teknologia berriekiko ditugun pertzepzio eta harremanak auzitan jarri eta aztertzea.\nBada, ikus-entzunezkoa hautatu dute horretarako tresna, eta proiektu deialdi zabala antolatu dute. Hiru proiektu babestuko dituzte, ondorengo baldintzen barruan:\nEdozein generotako proposamenak izan daitezke (komedia, drama, ekintza, zientzia fikzioa…)\nFikzio, animazio edota dokumental formatukoak\nHizkuntza gutxituetan errodaturiko proiektuak lehenetsi dituzte (korsikera, bretoiera, euskara…), baina ez dute mugarik ipini.\nJasotzen dituzten lanak aztertu, eta hiru aukeratuko dituzte. Laguntza ekonomiko eta praktikoa eskainiko diete proiektu horiei, eta idazleak ere ordainsari ekonomikoa jasoko du. Testuak uztailaren 15era bitartean jasoko dituzte, studio@allindi.com mail helbidean.


[Elkarrizketa] "Datorrena datorrela, aurre egin eta lanean jarraituko dut" : Oarsoaldeko Hitza\n[Elkarrizketa] "Datorrena datorrela, aurre egin eta lanean jarraituko dut"\nLeganesen utzita eman du aurrelari errenteriarrak azken urtea. Gauzak ezin hobe hasi baziren ere, lesio baten ondorioz desio baino gutxiago jokatu du. Dena den, baikor baloratu du esperientzia.\nJon Bautista, Fanderiako futbol zelaian.\nDenboraldia bukatu berri duzue, eta aurten Leganesen egon zara jokatzen. Nola joan zaizue sasoia?\nDenboraldi kaskarra izan dugu. Hasiera oso txarra izan genuen. Asier Garitano entrenatzailearekin hasi ginen, eta harekin gauzak ez ziren nahi bezala atera. Emaitza txarrak tarteko, Garitano kargutik kendu zuen klubak eta Mehdi Nafti entrenatzailea etorri zen taldera. Berekin aldaketa nabaritu genuen, baina egia esan, denboraldia nahiko eskasa izan da eta emaitzetan ikusi da nola joan den dena.\nDenboraldia bikain hasi zenuen, hamaikakoan, golak sartzen eta entrenatzailearen konfiantza osoarekin. Baina onenean zinenean lesionatu eta denbora luzez zelaietatik at egon zinen. Nola bizi izan zenituen une horiek?\nUne txarrak izan ziren. Hasierako partidetan hamaikakoan nengoen, sentsazio oso onekin eta golak sartzen, baina egun batetik bestera dena okertu zen. Entrenamendu batean taldekide batek zapaldu eta hankako behatza hautsi zidan. Lesioa larria izan ez arren, espero nuena baino gehiago luzatu zen, eta denboraldia okertu zidan.\nLesionatua egon zinen denbora horretan, emaitza txarrak tarteko, Asier Garitano entrenatzailea bota zuten. Gogorra izan zen fitxatu zintuen entrenatzaileak taldea utzi behar izatea?\nGaritano izan zen Leganesera etortzeko deitu ninduena. Taldetik bota zutenean niri egoera berri batean aurkitu nintzen klubean, entrenatzaile berri bat izango genuelako, eta ikusi den bezala, Naftirekin ez dut horrenbeste jokatu.\nLesioa atzean utzi, eta itzulera ezin hobea izan zenuen. Bi gol sartu zenituen Kopan, eta taldea hurrengo kanporaketarako sailkatu zen.\nLesiotik errekuperatu eta lehen partidan bi gol sartu eta asistentzia bat emateko aukera izan nuen. Gainera, garrantzitsuak izan ziren hurrengo kanporaketara sailkatzeko. Konbentzitua nintzen lesioaren ondoren denboraldiak hobera egingo zuela, baina egia esan ez da horrela izan.\nZoria tarteko, Kopako kanporaketan Realaren kontra jokatu zenuten. Nola izan zen lehenengoz zure betiko taldearen aurka jokatzea?\nSentsazio oso arraroak izan nituen, nire lehen aldia baitzen betiko taldekideen kontra jokatzen nuena. Dena den, oso polita izan zen partida hura jokatzea eta haiekin berriro elkartzea. Norgehiagoka galdu bagenuen ere, egun izugarria izan zen.\nMomentu hartatik aurrera, gustatuko litzaizukeena baino gutxiago ikusi zaitugu zelaian. Nola darama profesional batek egoera hori?\nOhitu egin behar zara. Egia da nire ibilbide profesionalean batzuetan gertatu izan zaidala gutxi jokatzearena. Ez dut esango ohituta nagoenik, baina tankera horretako egoerak bizi izan ditut, eta horiek guztiek eskaintzen dizute ikasten jarraitzeko aukera. Hasiera batean ezkorra da sentsazioa, baina berdin-berdin jarraitu behar duzu entrenatzen eta jokatzen, eta entrenatzaileari ez bazaio zure jokatzeko era gustatzen, lanean gogor jarraitu behar duzu egoera irauli eta zelaira itzultzeko.\nAurten Leganesen izan zara Realak utzita, eta honakoa izan da zure bigarren denboraldia etxetik kanpo. Nola baloratzen duzu esperientzia hori?\nEsperientzia izugarria izan da. Belgikan nintzela ere sarritan esaten nuen etxetik kanpo egotea, soilik bikotekidearekin, pertsonalki oso ondo etorri zitzaidala. Egoera oso polita da, zure bidea egiten duzu eta ikasteko aukerak ematen dizkizu. Profesionalki ez da oso urte oparoa izan, baina gauza berriak ikasi ditut, eta hurrengo sasoira prestatuago iritsiko naiz.\nUtzita joan zinen lehen aldian urrutirago joan zinen, Belgikara. Nolakoa izan zen etxetik urruneko esperientzia hori?\nHasiera gogorra izan zen, nire lehen aldia baitzen familia eta lagunik gabe nengoena, eta gainera, etxetik urrun. Baina esperientzia orok bezala, gauza positiboak izan zituen eta haiekin geratzen naiz.\nOrain arteko zure ibilbidean hiru talde profesionaletan jokatu duzu, Realean, Belgikako Eupenen eta Leganesen. Zein ezberdintasun aurkitu dituzu hiru taldeen artean?\nOso ezberdintasun handiak antzeman ditut hiru taldeen artean. Denok dakigun bezala Reala oso talde handia da Europa mailan, eta dituen instalazioak eta baliabideak kalitate handikoak dira. Esango nuke oso klub handia dela, eta nabari dela diferentzia besteekin alderatzean. Belgikako Kas Eupen taldea, berriz, xumeagoa zen aspektu guztietan. Eta Leganesi dagokionez, instalazio oso onak dituzte, nabari da Lehen Mailan egon zirela duela gutxi, baina beste hainbat gauzetan ez dago Realaren mailan.\nRealaz mintzatu zara lehen, zure betiko taldeaz. Nola baloratzen duzu azken urteetan egiten ari diren lana?\nLan ikaragarria egiten ari dira. Hiru urte jarraian daramate Europan jokatzeko sailkatzen, eta oso zaila da hori guztia lortzea, eta maila hori denboran mantentzea. Etxeko gazteekin eta fitxaketa berriekin talde sendoa osatu dute, eta niretzako, egin dituzten azken denboraldiekin, merezi izan dute lortutako guztia.\nAurreko urtean zu ere Realean egon zinen, eta Kopako tituluarekin biribildu zenuten sasoia. Nola bizi izan zenuen une historiko hori? Nolakoa izan zen titulua irabaztea?\nNahiko arraroa izan zen dena. Urtebetez atzeratu behar izan zen Kopako final hura. Reala sailkatu zen urtean Belgikan nintzen, baina pandemiak dena hankaz gora jarri zuen. Hori dela eta, egoera berria tarteko, Sevillako finalean egoteko aukera izan nuen, eta izugarria izan zen titulua lortzea. Oso oroitzapen onak dauzkat.\nAurten ere futbola garrantzitsu bilakatu da Errenteria-Oreretan, Touringek Hirugarren Mailarako igoera lortu baitu. Touring izan zen zure lehen taldea. Gainera, igoera horrekin mendeurrena Hirugarren Mailan ospatuko dute. Nola bizi izan duzu egoera hori? Herrian gauzak ondo doazela esan daiteke? Mezu bat bidaliko zenieke?\nBeti jarraitu izan ditut Touringen emaitzak eta albisteak. Nire txikitako taldea da, han jokatu nuen, bertan hasi nintzen futbolean, eta egia esan ohorea eta harrotasuna izan da Hirugarren Mailarako igoera lortzea. Onena opa diet lehiatuko diren maila berrian.\nAurten, gainera, Touringek Jon Bautista IV. Campusa antolatu du herriko gazteentzako. Haien ispilu izateak arduratzen zaitu?\nZentzu batean, bai. Urtero joaten naiz haiengana, eta beti galdetzen didate zer egin behar den futbolari profesionala izateko. Nire erantzuna beti berbera da: lan eta sakrifizio asko egin behar direla iritsi naizen lekura iristeko. Baina lan asko eginda ere, ez da erraza iristea. Zorte puntu bat ere behar da, eta nik momentu jakin batzuetan izan dudala uste dut. Baina, dena den, hona iristea zaila da, eta hori da nik haiei transmititzen diedana.\nOrain arteko zure ibilbide profesionaleko zein unerekin geratuko zinateke?\nMomentu on asko bizi izan ditut urte hauetan guztietan, eta asko datozkit burura. Vila-Realeko Lehen Mailako debuta oso presente daukat, soilik hiru minutu izan baziren ere, hura izan baitzen nire lehen aldia Realeko elastikoarekin Lehen Mailan. Rayo Vallecanori sartu nion lehen golarekin ere asko oroitzen naiz, hori izan baitzen Lehen Mailan sartu nuen lehen gola. Eta, dudarik gabe, Kopako finala irabaztea ere momentu ikaragarria izan zen. Kopa irabazi genuenean Realaren historian sartu ginen, eta berez, une hori izango litzateke garrantzitsuena.\nMomentuz urtebete gehiago duzu Realarekin sinatuta. Zein dira zure asmoak datorren denboraldirako? Realean jarraituko duzu? Hemendik kanpo joango zara?\nOraindik ez dakit ezer, ez dut Realarekin ezta nire ordezkariarekin hitz egin. Egin dudan denboraldia ikusita eta Realak behar duen maila ikusita, ez dakit zer gertatuko den nirekin, baina datorrena datorrela aurre egingo diogu, eta lanean jarraituko dugu.\nMadriletik itzuli eta denboraldia bukatu duzunean, deskantsatzeko irrikaz egongo zara, ezta?\nBai, hala da. Urtea luzea izan da lesio luze bat tarteko, eta, gainera, entrenatzaile berriarekin espero nituenak baino minutu gutxiago jokatu ditut. Orain, baina, sasoia bukatu dugu eta gure oporraldia iritsi da. Hilabete hau deskonektatzeko eta lagunekin eta familiarekin egoteko baliatuko dut. Ondo etorriko zait, aurrera begira indartzeko, orain izango dudan lasaitasuna eta niretzako denbora.


Txikiteoa euskal ohitura bat da, tabernarik taberna ibiltea ardoa hartzen eta tabernetan pintxoak daude, beste euskal ohitura bat, eta pintxo horiek jatea oso ezaguna da gure bisitarien artean. Txikiteo ordua, normalean, eguerdiko ordu batetatik hiruak arte izaten da, eta batez ere larunbatetan. Pintxoak, gehienak asteburuetan daude tabernetan, baina astean zehar goizean daude eta arratsaldeetan illuntze partean. Izaro Irish Pub\nBermeoko Casino eraikineko lehen solairuan dago kokatuta. Taberna eroso eta lasaia, bertatik portua ikusten da.\tTelefonoa: 946881112\nHelbidea: Plaza Lamera Bermeo\nAsteko atseden eguna: Ez\nEdukiera: 90 Hizkuntzak: euskera, gaztelania\nBerezitasunak: Garagardo eskaintza zabala, danatariko pintxoak, etxeko gosariak marmelada ezberdinekin. Musika zuzenean.


Besta bai... | Enbata\nAccueil / Articles / Tartaro / Klixka / Besta bai…\n« Réconciliation, où es-tu ?\n« Tout dire » »\nPar Hiritarra Klixka | Publié : 22/07/2013\nUda, festibalak, bestak, oporrak, aro ederra, mendia hondartza… Baina lanik gabe denarentzat zaila. Mendi edo hondartzan bederen merke goza daiteke. Beharrik natura hor dugu!\nBaina eta lana duenak eta bere azken 30 urteetako lan baldintza gogorki eskuratuak galtzeko arriskuan dela ikusten duenak, nola egiten dio aurre uda garai honi? Izan ere espainiar Estatuan, eta beraz Euskal Herriko hegoalde osoan, langile parrasta bat horretan da. Ehun-milaka langileren hitzarmen kolektiboak berriz negoziatzeko unea jina da -4 urtero gertatzen den gisan- baina oraingoan krisia dela medio, aitzakia, edo estakurua, den-dena galtzeko arrisku bizian dira. Enpresa, lurralde edo lan-adar mailako negoziazioak gogor dira eta xehetasunetan sartu gabe, ordulariaren aurka jokatu beharrak ez du laguntzen. Gaia hurbiletik segitzeak merezi du eta harrigarria da nola hedabideek hemen ez duten ia deus aipatzen.\nAlta, aldi berean, eta hastapeneko gaira itzuliz, festibalak hor ditugu bai. Bat izan da duela guti Bilbon, erraldoia. Baina harrigarriena ez da musika izan, baizik eta festibalaren eta honen usaiako kanpalekua den eremua, Kobetamendi nola gelditu den ondotik. Baziren ehunka oihal-etxe, lo-zaku, jantzi, edari botila, janari… Batzuek bildu gabeko hondakin utziak (larria jadanik), baina beste anitz, anitz arras erabilgarriak oraino!!! Bertara hurbildu den auzoetako jendearentzat interesgarria bistan dena, baitzen bertan janzteko eta jateko parada, edo mendirako lo-zaku eta oihal-etxeak berreskuratzekoa! Pisu gehiegirik ez eramateko itzulian, festibalariek hor berean utziak zituzten denak, besterik gabe. Baina nola liteke?\nGizarte beraz mintzo gara bai: alde batetik langileen bizi eta lan-baldintzak gero eta zailago eta arriskuan; bestaldetik, kontsumismo basan sartuak diren musika eta festa jaleak (nolabait definitzeko). Baliatu eta bota. Janaria, jantziak, puskak edota jendeak ere bai: bai lantegietako botagarri bilakatuak diren langileez mintzo garelarik, edo bai festetan emazte baten bularrak ikusi eta hori ere besterik gabe eskupean den kontsumigarri bat dela pentsatzen dutenez ere, Iruñeko besten kasuan gertatu den gisan.\nNola da posible? Mundu paraleloetan bizi ote gara, ondokoari gertatzen zaiona ez baita ikusten ere? Ala norberari gertatuz ere zailtasunean egotea, begiak etsi eta ezjakinarena egitea nahiago, “gero gerokoak” erranez?\nIduri luke festetan gertatzen direnak, gizartean orokorki gertatzen denaren isla ere badirela. Pentsa ezazue beraz besta egiteko zuen manera zein den; ongi pasa, baina ez pasa (besteak zion gisan). Elkartasuna beste(e)tatik hasten dela ere erran daiteke, hor ez bada, non beraz?


Divide et impera. Itzulera duten funtzioak | DIWO\nDivide et impera. Itzulera duten funtzioak\nZer da itzulera duen funtzioa?\nEmaitza itzultzen duen funtzio bat etengabe berrerabiltzeko helburuarekin diseinatu den kode zati bat da eta, behin exekutatu ondoren, zenbaki, testu, balio logiko edo beste edozein motatako balioak bueltatzen ditu, programa nagusiak gero erabili ahalko dituenak. Emaitzak bueltatzen dituzten funtzioak oso erabiliak izaten dira, izan ere, argumentuen erabilerarekin batera, programa askotan berrerabili daitezkeen kode zatiak sortzea ahalbidetzen dute, behin eta berriro berridaztea saihesten dutelarik.\nKatetoen karratuen batura. Emaitza itzultzen duen funtzio bat sortzen.\nGauza bat onartu behar dizuet; ez naiz ona matematiketan. Erosketak egiterakoan ez dakit zenbat diru bueltatu behar didaten ordainketa egin ondoren. Edota lagunen artean kontuak egiten ditugunean besteak baino gehiago ordaintzea tokatzen zaidala susmatzen dut. Eskolan ere arazoak nituen. Behin, Pitagorasen Nazioarteko Urtea ospatzen zela, hipotenusa eta katetoen balioak kalkulatu besterik ez genuen egiten. Azkenean erabat nahastuta bukatzen nuen. “Triangelu zuzen batean, hipotenusaren karratua katetoen karratuen baturaren berdina da”. Ez dut sekula ahaztuko. Baina badakit programatzen. Beraz, triangeluekin ditudan arazoa oraintxe bertan konpondu behar dut! Horretarako, behin katetoen balioak sartu ondoren, hipotenusaren balioa Serieko Atakatik ikusteko aukera emango didan programa bat sortuko dut. Horrela ez dut hipotenusaren balioa eskuz berriro kalkulatu behar izango eta, baliteke horrela, mundua leku hobeago bat izatea.\nLehenik eta behin, funtzioa definitu behar da:\nFuntzioak zenbakizko bi argumentu behar ditu: A_katetoa eta B_katetoa. Baten ordez, bi argumentu erabil ditzakezu funtzio baten barruan baldin eta Funtzioak->Aureratuak menuaren barruan aurkituko duzun koma blokea erabiltzen baduzu.\nBehin sortutakoan programa nagusiaren barruan (loop) erabiltzeko moduan egongo gara:\nPrograma nagusiaren barruan egingo dugun gauza bakarra funtzioari deitzea izango da, gure triangeluaren katetoen balioak argumentu bezala zehaztuz eta Serieko Atakatik erakutsiz. Proba ezazu programa balio desberdinekin eta egiaztatu eragiketaren emaitza beti zuzena dela.\nHalere, katetoen balioak txertateko modu hau oso motela da. Zergatik ez ditugu balioak Serieko Atakaren bitartez sartzen? Pitagorasen teoremaren funtzioa berrebiltzeko aukera izango dugu, begizta nagusia bakarrik aldatu beharko dugu.\nAbiadura, grabitatea edota indarren balioak kalkulatu ahal izateko, erantsizkiozu funtzio gehiago aurreko programari.\nKatetoen balioak sartu eta hipotenusaren balioa erakusteko erabil itzazu potentziometro bat, sakagailu bat eta Serieko Ataka. Egoera makina bat erabili beharko duzu.\nSor itzazu funtzio berriak zure Printbotarentzat, hala nola, aurrera egin, atzera egin, sentsore baten balioa egiaztatu edota soinuak txertatu.\nFuntzioek garrantzia handia dute programazioan, izan ere, programak sinplifikatu eta ulergarriagoak bihurtzen dituzte. Zure kodea ondo programatutako funtzioetan banatzen baduzu, hauek beste programetan berrerabiltzeko aukera izango duzu, liburutegietan bilduz, behar dituzunean eskura izateko. Hemendik aurrera zure programak askoz ere profesionalagoak izango dira! Ez izan zalantzarik eta erabili itzazu funtzioak behar dituzun guztietan!\nTags: bitbloq 2, Zailtasun baxua


Ongia eta gaizkia baino harago | rufino iraola garmendia\n← Francisco J. RUBIA, La ilusión del yo\nDemokrazia eta biok →\nOngia eta gaizkia baino harago\nPublicado el junio 11, 2013\tpor kafarnaum\n11. Igandea, Denbora Arrunta, 2013-06-16, Lk: 7, 36-50\nBehin batean, fariseu batek bazkaltzera gonbidatu zuen Jesus. Joan zen, bada, Jesus fariseuaren etxera eta mahaian jarri zen. Hartan, herriko emakume bekatari bat, Jesus fariseuaren etxean zela bazkaltzen jakinik, bertara joan zen, perfume-flasko bat eskuan zuela, eta, Jesusen atzealdean, oinen ondoan jarri zen negarrez, eta oinak malkoz bustitzen zizkion; gero, ileaz xukatu eta musukatuz, perfumez igurzten zizkion. Hori ikustean, gonbidatu zuen fariseuak zioen bere artean:\n—Benetan profeta balitz, jakingo likek ukitzen ari zaion emakumea nor den; alegia,\nJesusek hitza hartu zuen eta esan zion:\n―Simon, badut zerbait zuri esateko\n―Diru-mailegari batek bi zordun zituen: batak bostehun denario zor zizkion eta besteak\nberrogeita hamar. Zerekin ordaindurik ez zutenez, barkatu egin zien biei. Bietako zeinek izango ote du maiteen?\n―Gehien barkatu zionak, nik uste.\n—Ikusten duzu emakume hau? Zure etxean sartu naizenean, ez didazu oinak garbitzeko urik eskaini; honek, berriz, malkoz busti dizkit oinak eta bere ileaz xukatu. Zuk ez didazu musurik eman; hau, berriz, sartu denetik\nez da gelditu nire oinei musuka. Zuk ez didazu burua kenduz igurtzi; honek, berriz, oinak perfumez igurtzi dizkit. Horregatik diotsut bere bekatu ugariak barkaturik daudela, maitasun handia ageri baitu: baina gutxi barkatzen zaionak maitasun gutxi agertzen du.\nEta emakumeari esan zion:\n―Zure bekatuak barkaturik daude.\nGainerako gonbidatuak beren artean hasi ziren:\n―Nor da hau, bekatuak eta guzti barkatzen dituena?\nBaina Jesusek esan zion emakumeari:\n―Zure sinesmenak salbatu zaitu, zoaz bakean.\nONGIA ETA GAIZKIA BAINO HARATAGO\nJesusen igurztearen gainean, Lukasek kontakizun ezberdina sortzen du beste ebanjelariekin alderaturik. (Mk 14,3-9; Mt 26,6-13; Jn 12,1-8). Besteetan, Jesus gantzutzen duen dizipulu eredugarria baldin bada emakumea, Jesusen heriotza pizteko itxaropen osoan onarturik, Lukasek, aldiz, batetik, Jesusen errukia azaltzeko baliatzen du kontakizuna: barkamena eskainirik; bestetik, fariseu erlijiosoa salatzen du.\nFariseuek —bai ordukoek eta bai gaurkoek— argi daukate onen eta gaiztoen arteko muga, zintzoen eta bekatarien arteko langa. Ez dira ohartzen ez direla etiketa mental soilak, guztiz erlatiboak, baizik.\nPositiboan edo negatiboan gertatzen den guztia egoak bereizten duen modu bertsuan, fariseu erlijiosoak muga zorrotzak ezartzen ditu ongiaren eta gaizkiaren artean.\nBilatu nahi duena —agian oharkabean— ez da beste ezer, bere irudi idealizatua finkatu baizik, bera zintzoen artean kokaturik, eta gauzak atzemateko ikusmoldea —kontserbadorea— ziurtatu. Horrela, bi helburu hil ala bizikoak lortzen ditu: nagusitasuna egiaztatu eta ezarritako sisteman seguru sentitu.\nJokabide horrek, ordea, engainu bikoitza du bere baitan. Batetik, ahaztu egiten zaio ongiaren eta gaizkiaren arteko muga kanpoan ez dagoela, gutako bakoitzaren bihotzetik igarotzen dela baizik. Ongia eta gaizkia, argia eta itzala, elkarrekin bizi dira, gu guztiongan. Ez da kasualitatea, hain zuzen ere, fariseua izatea bere itzala ezagutzen ez duena —Jesusen beste parabola txit argiak nabarmentzen duen eran— eta horrek eragozten dio etxera adiskideturik itzultzea (Lk 18,9-14): Nazareteko maisuak honakoei zuzentzen dien parabola: pertsona prestutzat zeukaten euren burua eta, bien bitartean, besteak mespretxatu egiten zituzten.\nBigarren engainua are sakonera handiagokoa da oraindik, nahi izaten delako ongia eta gaizkia eta horien gainean buruak pentsatzen duena bat etortzea. Erlatibismo garbia nabari da hor, hain zuzen egiaren jabe direla harro esanez ibili eta besteen “jarrera erlatibistak” salatzen dituztenei oharkabean ihes egiten dien erlatibismoa.\nOnari eta txarrari buruzko etiketak —komentatzen ari garen kontakizunean garbi geratzen den eran— zeharo erlatiboak dira, era guztietako baldintzapenen mende baitaude (sozial, kultural, erlijioso…). Hortik dator kultura batean ontzat hartzen dena, beste batean txartzat jotzea. Fariseuarentzat, Jesusengana hurbiltzen den emakumea bekataria da, eta Jesus bera profeta faltsua iruditzen zaio, ez baitu egiten egin beharko lukeela uste duena. Jesus, aldiz, etiketak eta usadioak baino haratago doa, gainditu egiten du nozio kultural eta erlijiosoen erlatibismoa, dena maitasunetik ikusi eta bizitzen duelako.\nNolanahi ere, Jesusen jokabidea soilik da posible egoarengandik —eta bere etiketetatik— aldendutakoan eta kanal edo ubide gisa kokatzen garenean; horrela sortu dira jokaera eta ekintza egokiak, agian geu ere harritu gintzaketenak. Gure aurreiritziak transzenditzen dituen Jakinduria edo Kontzientziatik jaiotzen diren jokaera eta ekintzak.\nEsta entrada fue publicada en 1 Igandeko ebanjelioa y etiquetada 130611. Guarda el enlace permanente.


2013an Zubietako erraustegia geratu zuten Ainhoa Intxaurrandieta eta Iñaki Errazkinen aurka jo du berriz GHK-k - Zubieta - Noaua.eus\n2013an Zubietako erraustegia geratu zuten Ainhoa Intxaurrandieta eta Iñaki Errazkinen aurka jo du berriz GHK-k\nNoaua Aldizkaria 2019-12-17 14:11\nAinhoa Intxaurrandieta eta Iñaki Errazkin 2013ko azaroan, akordio bidez erraustegia geratu zutela iragarri zutenean.\nOraingoan, "ondare erantzukizun zuzeneko espediente bati hasiera ematea onartu" du EAJ eta PSE buru dituen Gipuzkoako Hondakinen Kontsortzioak aste hasieran egin duen batzarrean.\nGogoan izango duzue, 2013ko azaroan erraustegiko lanak geratzeagatik garai hartako Foru Aldundiko gobernuan ziren EHBilduko ordezkari Ainhoa Intxaurrandieta (orduko GHK-ren lehendakaria) eta Iñaki Errazkin (ingurume diputatua) salatu zituen EAJ eta PSE buru dituen Gipuzkoako Hondakinen Kontsortzioak. Urte luzez milaka gipuzkoarren borondateari bide emanez, erraustegia geratzeagatik 40 milioi eurotik gora ordaintzea eskatzen zitzaien Errazkini eta Intxaurrandietari. Iaz Madrilgo Kontu Auzitegian epaitu zituzten eta epaitegia EHBilduko ordezkarien alde agertu zen, salatzaileen aurka. Erraustegia geratzea ez zela delitua izan erabaki zuen, garai hartan eraikitzea aurreikusten zen erraustegi gaindimentsionatua zegoela aitortzearekin batera.\nEpai hari helegitea aurkeztu zioten EAJ eta PSE buru dituen GHK-k, baina bigarrenez arrazoia eman zieten Intxaurrandietari eta Errazkini. Aste hasiera honetan, berriz ere EHBilduko ordezkarien aurka jotzea erabaki du Kontsortzioak. Oraingo honetan, "ondare erantzukizun zuzeneko espediente bati hasiera ematea onartu da, 2013ko azaroaren 25ean Gipuzkoako Hondakinak Kudeatzeko Zentroaren aurreko proiektuaren eraikuntza geldiarazteko ebazpena berresten zuen erabakia onetsi eta aldeko botoa eman zuten agintarien aurka".\nGHK-tik aditzera eman dutenez, "uztaileko batzarrean jada eskatu zen txosten juridiko bat, zeinak zehaztuko baitzituen, besteak beste, erabaki hori hartu zuten Batzarreko kideengan erantzukizun-zantzurik ba ote zegoen, erantzukizuna eskatzeko izapidetu beharreko prozedura eta balizko kalteen identifikazio eta kuantifikazioa. Gaurko batzarrean onetsi den ebazpenak erantzukizun zuzeneko espedientea abiarazten du, eragindako kalte-galerengatiko balizko erantzukizunak eskatzeko, eta hitzarmen bat onartzen du, zeinaren bidez Gipuzkoako Foru Aldundiari eskatzen baitzaio laguntza teknikoa eman dezala espediente horren instrukzioa egiteko".


Jaialdi txikien xarma | HUHEZINEMA\nJaialdi txikien xarma\nTucker Dávila Wood, Los Perfeccionistas filmaren egilea, Huhezinema saria jaso eta gero.\nBeste behin, pasa den ostegunean Aretxabaletako Arkupe Kultur Etxean ospatu genuen sari banaketa ekitaldia, film laburren jaialdi txikiek duten xarma bereziaren erakusle nabarmena izan zen. Arratsalde osoan zehar proiektatutako 12 film labur finalisten zinema zuzendari guztiak gerturatu ziren Huhezinemaren itxiera ekitaldira eta horrek giro paregabea sortzea ahalbidetu zuen, esparruko profesionalen zein ikasten ari direnen artean elkartruke interesgarria sortu baitzen. Hala, agerian geratu zen horrelako jaialdien beharra euskal zinemagintzan, izan ere, urtez urteko uzta ezagutzeaz gain, sorkuntza arloan harremanak egiteko eta esperientziak elkartrukatzeko balio duelako.\nJon Plazaola eta Ainhoa Vitoria aurkezleek gidatutako saio eramangarri, dinamiko eta interesgarria inoiz baino ikusle gehiagok jarraitu zuten zuzenean. Zinemazale, epaimahaikide, irakasle edota herritarrak ez ziren falta izan seigarren urtez jarraian Huhezi fakultateko komunikazio guneak antolatzen duen film laburren jaialdira. Eta ikus-entzunezkoen mailari buruz zer esan… Arkupe Kultur Etxea bete zuten ikusleak txundituta geratu ziren 12 lanek erakutsitako maila altuaz eta nahasketaz, aurtengo edizioan formatu anitzeko filmak aurkeztu baitira: animaziozkoak, esperimentalak, fikziozkoak eta errealitatea uztartzen dituztenak, besteak beste.\nHuhezinema 2013ko azken ekitaldiari erakargarritasuna gehitzeko asmoz, proiekzio ororen aurretik egile bakoitzak bere lanaren argibideak eman zituen, anekdota, barre algara eta une hunkigarriez beteta. Finean, zinemagile euskaldunen topagunea bihurtu da Huhezinema Jaialdia eta urteen joanak egonkortu egin du, sendotu. Geroz eta aurkeztutako film labur gehiago, gorakada nabarmena kalitatean, zinemagileen presentzia, ikusle gehiago, diru sari potoloagoak edota babesleen leialtasunari eustea, are gehiago garai latz hauetan. Huhezinemak bide mardula egin du seigarren edizio honetan, eta baikortasun zein ilusioz begiratzen die aurrera begirako gainontzekoei. Let’s go!\nEskerrik asko guzti hau posible egin duzuenoi!\nSari banaketa ekitaldiko une bat, Aretxabaletako Arkupe jendez lepo. Argazkiak: M. Blasco.


Open Akademia Bergaran — Openakademia\nKulturak, komunitate batek partekatzen dituen balio, identitate, kontakizun eta printzipioen multzo gisa ulertuta, tresna izan behar du Euskadi munduan kokatzeko eta, era berean, euskal gizarteak nazioarteko eragina jasotzeko.\nOpen Akademia Agirre Lehendakaria Fundazioaren ekimena da. Bere helburua da ezagutza zabaltzea eraldakuntza sozioekonomikoaren euskal esperientziari buruz, eta eztabaida sustatzea Euskadik giza garapen iraunkorraren arloan dituen etorkizuneko erronken inguruan.\nEkitaldi honetan, Open Akademian Kulturari heldu nahi diogu, Euskadi munduan, nazioarteko testuinguruan kokatzeko elementu giltzarri den aldetik.\nBaina, nola bultzatu Euskadi marka nazioarte-mailan? Nola konbinatu tokikoa globaltasunarekin? Euskara izan ote daiteke Euskadi munduan kokatzeko tresna ere? Nola batu ahaleginak hori lortzeko?\nGaldera hauei eta beste batzuei erantzun nahi zaie Open Akademiaren ekitaldi honetan.\nErantzuteko, gai hauen inguruko ezagutza hedatzeko eta elkarrizketa sustatzeko, Open Akademiak hiru pertsona gonbidatu ditu, beraien ezagutzak eta beraien historia ekarpen ederra izanik eztabaidarako:\n- Miren Azkarate, Eusko Jaurlaritzako Kultura Sailburu izandakoa, ikertzailea, Euskaltzaindiko kidea eta egungo Kultura zinegotzia Donostiako Udalean, 2016 Europako Kultura Hiriburua.\n- Iñaki Gomez, “Loreak” filmaren ekoizleetako bat; film hau Oscar sarietarako hautagai gisa aurre-hautatu dute.\n- Antonio Herzog, Bergarako inklusio-tailerraren arduraduna, eta baita herriko beste hainbat gizarte-ekimenena ere.\nNoiz 2015/12/02 19:00 - 20:00"\nNon Bergara. Udaletxeko batzar-aretoa.


Efemeridea. Gregorio Arrue Rezola 1811. urteko maiatzaren 21ean jaio zen Hernanin - Euskonews\nGregorio Arrue Rezola.\nEuskal idazle eta itzultzailea (Hernani, 1811 - Zarautz, 1891). Bere lehen deitura Arruabarrena zen. Frantziskotarren seminarioan 1831ra arte, apaizgoa utzi behar izan zuen eri zegoelako. Zarautzen eskola maisu, Bonaparte Printzea eta Van Eys filologoen laguntzaile izan zen (1857). Itzultzaile ugaria bezain trebea, bere Brabanteko Genobebaren bizitza itzulpenak ospe handia hartu zuen Euskal Herrian. Euskal itzultzaileen eredu, lan asko eman zituen argitara, erlijiozkoak gehienak, gaztelania nahiz beste euskalkietatik gipuzkerara bihurtuak (Juan Jose Mogelek Markina aldeko bizkaieraz idatziriko Baserritar jaquintsuaren echeco escola; Sebastian Mendiburu oiartzuarrak goi-nafarreraz idatziriko Jesusen Bihotzaren Devocioa, Tolosa, 1883). Liberalen doctrina pecatu da liburua berriz katalaneratik edo gaztelaniatik itzuli zuen (Felix Sardá i Salvany, Bartzelona, 1887).


Ana Vidu izango da astelehenean Pedro Mari Otaño eskolan - - Tolosaldeko ataria\nAna Vidu izango da astelehenean Pedro Mari Otaño eskolan\nPedro Mari Otaño eskola 2019-02-07 10:04\n'Zer da biolentzia?' galderari erantzungo dio adituak eta egoera horietan nola esku hartu azalduko du. Astelehenean, otsailak 11, 16:45ean Otaño eskolako mediatekan izango da saioa.\nOtaño eskola Harreman Osasuntsuen planean murgilduta dabil. Haurrek beraien ikasketa prozesuan aurrera egin dezaten ezinbestekoa da beraien harremanak osasuntsuak izatea, honek haurra eskolan gustura egotea ekartzen baitu eta gustura dagoen haurrak aurrera egiten du bere garapen prozesuan.\nHau dela eta, azaroan egindako jardunaldi arrakastatsuari segida emanez bigarren jardunaldi bat antolatu dugu.


Eap - galiziako Xunta politika onartzen du, ziurtagiriak eta sinadura elektronikoa\nGaliziako xuntako politika onartzen du, ziurtagiriak eta sinadura elektronikoa\nAgentziak galiziako Modernizazio Teknologikoa galiziako xuntako bat argitaratu du onartzen duen ebazpena ziurtagiriak sinadura elektronikoaren gaineko politika eta administrazio orokorraren eta sektore publiko autonomikoa arrazionalizatzekoa.\nBidez ebazpena, 2014ko otsailaren 25ean sinadura elektronikoaren gaineko politika eta egiaztagirien bezala hartuko da administrazio orokorraren eta sektore publiko autonomikoa arrazionalizatzekoa politika, sinadura elektronikoa eta galiziako ziurtagiriak estatuko administrazio orokorreko adierazten diren berezitasun batzuk erabakiaren testua.\n2014 (E) ko otsailak 6 agindua onartzen duena identifikazioa eta sinadura elektronikoa protokoloa administrazio orokorraren eta sektore publiko autonomikoa arrazionalizatzekoa ezartzen galiziako horren 3. artikuluak eaeko administrazio orokorrak eta sektore publiko autonomikoa arrazionalizatzekoa galiziako sinadura elektronikoaren gaineko politika bat hartu beharko du eta egiaztagirien harmonizatuko dira, ezarritakoa elkarreragingarritasun eskema nazionala eta haren garapen-arauak.\nOro har, sinadura elektronikoaren gaineko politika bat da legezko agiri bat-multzoarekin sinadura elektronikoa kontzeptuen inguruan antolatutako buruzko arauak, sortzeko eta baliozkotzea testuinguruan, sinadura partikularra (kontratu, juridikoa, legezkoa), arauak eta guztien betebeharrak prozesuan zerikusia duten eragileak zehaztea da. sinadura elektronikoaren balioa transakzio bat egiteko, bereziki behar duen informazioa sortzeko prozesuan sinatzen duen pertsonaren sinadura eta egiaztatu behar den informazioa baliozkotzeko prozesuan.\nSinadura elektronikoa eta politika-ziurtagirien estatuko administrazio orokorra, autonomia-erkidegoko ordenamenduan eta koherentea da erabat, eta horien alderdi teknikoak, beraz, onargarria den gaur egungo, behin-behineko neurriak hartzeko, administrazio orokorraren eta sektore publiko autonomikoa arrazionalizatzekoa galiziako beste pauso bat eman nahi argi administrazio publikoen arteko operatibitateari bultzatzeko egiten lagundu egiten du, modu berehala izapideak sinplifikatzea herritarrentzat.\nCTT buruzko informazio gehiago Sinadura-politika


kudeatutako zerbitzuak :: SEIN\nGure 300 bezero baino gehiago\nsekulako zerbitzuez hornitzeko,\n500 zerbitzari eta 5000 lanpostu\nkritikoko parkea baino gehiago\nosatzen dituztenak, gure baliabideak\nerabiltzen ditugu gure prozedura erabiliz.\nIT (ITIL) azpiegiturentzako liburutegiko\npraktika hoberenetan oinarrituta;\nzein munduko informazio teknologien\nzerbitzuen kudeaketa estandartzat jotzen den.\nBertan da gure DNA ezberdintzen den tokia, bai ingeniaritzan, bai informazioaren teknologien esparruko zerbitzu eta konponbideen kudeaketan,\nSein malgua da eta enpresa bakoitzeko interes partikularren modura egiteko transformatu egiten da.\nKUDEATUTAKO ZERBITZUAK admin 2014-03-18T10:02:36+00:00\nZure informazio sistemak kudeatu ahal ditugun\nGure metodologia eta baliabideak\nGure bezeroen IKT azpiegituren zerbitzu kudeatuak hornitzeko (que suman un importante número de infraestructuras criticas) hornitzeko (azpiegitura kritikoen kopuru garrantzitsua osatzen dituztenak) merkatuko hardware/software baliabide hoberena erabiltzen ditugu.\nSein-ek garatutako ITIL praktika onenetan oinarritutako prozedurak ezarriz informazioaren teknologien zerbitzuen kudeaketaren munduko estandartzat finkatu da eta metodoa eta prozesua, kalitatezko zerbitzua bermatzen dute.\nGertakari – ticket orokorren kudeaketa atarirako sarrera.\nDenbora errealean sortutako ticket bakoitzeko informazioa; esleitutako baliabideak eta bai erantzuten bai gauzatzen erabilitako denbora.\nBezero bakoitzerako moldatuta eta parametizatuta, zure sistemen gainbegiratze oso eta sakonerako.\nIn Situ ardura\nPremiazko “helpdesk” erabakitzailea\nISO 9001:2008 arauaren araberako kalitate kudeaketa sistema TÜV Rheinland-ek ziurtatua.\nKontrol puntuak eta bezeroentzako alerta pertsonalizatuak


Not_premio Pinatel 2019 - ivac - Kriminologiaren Euskal Institutua (IVAC-KREI) - UPV/EHU\nXIII. "Jean Pinatel" (2019) sariaren deialdia\nLehenengo argitaratze data: 2019/04/26\nInstituto Vasco de Criminología-Kriminologiaren Euskal Institutuak (IVAC/KREI), kriminologiaren arloko ikerketa sustatze aldera, XIII. Jean Pinatel Ikerketa Saria antolatu du, diziplina honen inguruko ezagutzak ulertzen eta hobetzen laguntzen duen ikerlan onena saritzeko.\nSarian parte hartu ahal izango dute zientzia kriminologikoen arloan, bereziki egungo gizarte problematikoen arloan, aritu nahi duten 35 urtetik beherako ikertzaileek aurkeztutako lanek.\n1.- LANEN EZAUGARRIAK ETA AURKEZTEKO BETE BEHAR DIREN BESTE BALDINTZA BATZUK\nLanak banakakoak izango dira eta gaztelaniaz, euskaraz, ingelesez edo frantsesez aurkeztu ahalko dira. 30-50 orri bitarteko luzapena izango dute eta Times New Roman 12 (letra tipoa eta tamaina), 1,5eko lerroartea, 2,5 cm goiko eta beheko aldeetan, eta 3 cm alboko aldeetan izango dute. Master amaiera, gradu, graduondo eta berezko tituluetako lanak jatorrizko bertsioan aurkeztuko dira. Lortutako notaren (10etik 8ko nota gutxienez) egiaztagiria aurkeztu beharko da.\nLanen luzera 40 eta 60 orrien artekoa izango da.\nKaratulan ez da agertuko lanaren zuzendariaren izena, pribatutasuna eta konfidentzialtasuna gordetzeko.\nPdf formatuko lanak mezu elektronikoz bidaliko dira IVAC-KREIren idazkaritzara, berorri erantsita: ivac-krei@ehu.eus . Gaian hau jarri beharko da: “Pinatel Saria 2019”. Lanetan ez da azalduko egilearen izen-abizenik, hau da, bermatu egin behar da lanen egilea nor izan den ez dela jakingo. Bestalde, ondokoak jasotzen dituen pdf fitxategi bat erantsiko da:\n- Egilearen datuak eta harremanetan jartzeko telefono bat, NANaren fotokopia bat, eta baita zuzendaria nor izan den ere, hala badagokio.\n- Sarian parte hartu ahal izateko aukera ematen dion lanbidea edo lotura.\n- Aurkezten duen lana jatorrizkoa eta argitaragabea dela jasotzen duen berariazko adierazpena.\n- Egilea lanaren eskubide guztien titularra dela eta ustiapen eskubideekiko karga edo mugarik ez duela jasotzen duen berariazko adierazpena.\n- Epaimahaiaren erabakia onartuko duela eta erabaki horren aurka ekintza judizialik edo estrajudizialik ez duela abiaraziko jasotzen duen berariazko adierazpena.\n- Egileak Jean Pinatel Ikerketa Sariaren oinarri guzti-guztiak onartzen dituela jasotzen duen berariazko adierazpena.\nIVAC-KREIk saritutako lana argitaratzeko eskubidea izango du.\n2.- LANAK AURKEZTEKO EPEA\nDeialdi honetan parte hartu ahal izango dute 2019ko irailaren 30a baino lehen jasotzen diren lanek bakarrik.\nEpaimahaia IVAC-KREIko Zuzendaritza Kontseiluak hautatutako 5 kidek osatuko dute. Ezin izango da Epaimahaiko kide izan −baldin eta gertutasuna izan, lana zuzendu, lanarekiko nolabaiteko ardura izan edo lan horretan laguntzaren bat eman bada−, lanak ebaluatzeko, Epaimahaiko kideren batek parte hartzaileren batekin harremana badu.\n4.- SARIA EMATEA\nBi lanek edo gehiagok puntuazio bera lortzen badute, Epaimahaiak sari bat baino gehiago eman ahalko ditu. Era berean, Epaimahaiak egoki joz gero, accesitak eman edo aipamen bereziak egin ahalko ditu.\nSaria IVAC-KREIren ikasturte hasierako ekitaldian emango da.\n(Beste leiho bat zabalduko du)Oinarriak (pdf ,403,66 Kb)


Txomin Jaka-Kortajarena: olerkari eta itzultzailea\nEuskaldunon Egunkaria, 2000-9-22\nTxomin Jaka-Kortajarena apaiz berastegiarra 36ko gerra aurretiko olerkari haundien artean egoteaz aparte, itzultzaile fina izan zen Argentinako erbestean, itzuli zuen lanik inportanteena Hernándezen Matxin Burdin izan zelarik\nTxomin Jaka-Kortajarena 1906ko abenduaren 19an jaio zen Berastegin. Andoaingo eta Gasteizko apaizgaitegietan ikasi ostean 1932an apaiztu zuen Mateo Mujika gotzaiak. Bere lehenbiziko apaiz lanak Nafarreten burutu zituen, urtebetea egin aitzin Aiala aldeko Salmanton ber lanen jardunean segitzeko. Gerra aurretiko urteetan eman zuen ezagutzera Jaka-Kortajarenak bere burua euskal poeta, Euskaltzalekoek eta eratu Olerki egunetan aurkeztu poesia ugariren bitartez bereziki, egun Eusko Olerkiak liburu segidak interesatu dagoenari aski ongi eskeintzen dizkiona: «Aingerutxoa», «Amandrearen ollo-aldra», «Ametsak», «Burgos aldeko eizak», «Gure astoak», «Len euzkotarra gaia», «Maite eziña», «Mitxeleta»... Bere lehenbiziko lanak, ordea, Gymnasium eta Argia aldizkarietan ageri ziren gutxiz gehien: «Moro katuari» (1929), «Eiztariaren abestia» (1930), «Erromako aita» (1930), «Nere ametsetako etxea» (1930)... Hauetariko zenbait, bestalde, aipatu tokietan ezezik baita Yakintza aldizkarian ere 1930-1935 bitartean agertu ziren. Azkenik, olerki saldo eder honekin bilduma osatu zuen, Irri bertsoak, Donostian 1935ean karrikaratu zena.\nHerri kutsuko lanak dira berastegiar honen olerkiak, bertsolaritzaren teknikarekin osatuak hein haundi batean bederen. Onaindiaren ustez Jakakortajarenari «poema txikiak, epiku-saillekoak zaizkio atsegiñen». Aitzolek ez zeritzon makurrago, eta bere usai herrikoia nabarmendu zigun oroz gain: «Erri-erraietatik dagerkigun olerkaria degu, jende xeeak darabilzkin gaiak bere olerki gunatzat aukera, errri erara asma eta erritarrei dagozkioten bezela tajutzen dizkiguna». Gazi gozoak zein Uztaro liburu ederren egilea zen Errezilgo Tomas Agirre olerkari garaikideak ere ez zion muzin egin Jaka-Kortajarenaren olerkiak, beste euskal olerkarienekin ere, sakonki iruzkintzeari; Aitzolekin batera, herrikoitasunean ezarri zuen Jakaren indarrik gehien: «Gai irrigarriak aukeratzen ditu, irri-eztenka erabilli ere. Erriaren biotza iñork jotzekotan, onexek bai. Ateraldi zorrotzak bururatzen zaizkio. Gure erriari oso atsegingarri zaio olerki era au. Arin, zailu, zulaka dijoazka neurtitzak, bata bestearen atzetik lekatuz gogaiak. Amaierako ateraldiak irri-karkara askatu digu maiz. Errez-itxura izan arren, ez da gainberakoa olerki era au. Barruti onetan ain trebeki jokatzen dana ezta makala izango besteetan ere».\n36ko gerra ankerratik ihesean Argentinara egin zuen eskapi gure poetak. Hantxe apaiz lanekin segitu zuen, Araban bezala, Monez Cazón izeneko hirian, eta modu berean, literatura ez zuen largatu. Galdutako euskal bizitzak lehen baino sakonkiago kitzikaturik, Euzko Gogoa zein Boletín Americano de Estudios Vascos argitalpenetan eman zion jarraipena bere ekoizpen poetikoari, zenbaitetan hitz neurtuko lerroekin batera hauek are hobekiro ulertzeko azalpenak eskeintzen zituela: «Aberri maite-maitea utzirik», «Ameriketarrai», «Eleberria», «Goiko jaunaren arnas sutua», «Loidiren eskutitzari erantzuna», «Markiegiren oroimenez»,... Francoren diktadura zertxobait laxoturik, berriz ere Euskal Herriko zenbait argitalpenetan hasi zen argitaratzen, esate baterako, Goiz-Argi edota Karmel argitalpenetan. Urteekin, geroz eta euskara garbiaren defendatzaile sutsuago bilakatu zen, diogun honen adibidea Euskarazaintzakoen paperean 1988an argitara eman zituen hainbat olerki: «Aspaldikorik neutsun», «Sorgin-laia», «Txurruka lez aapaldiak»...\nEdozein modutan ere, Jakakortajarena ez zen izan euskal olerkaria bakarrik, eta euskararen alorrean beste lan eder bat burutu zuen eiki, itzultzailearena hain zuzen ere. Argentinan zegoela José Hernández hango olerkariaren Martin Fierro lan eder bezain konplikatua ezagutu, irakurri, gozatu eta baita euskaratu ere egin zuen osoki. Matxin Burdin 1193 ahapaldiko gautxo-poema Buenos Airesko Ekinekoek eman zuten argitara, Ataungo Bonifazio kaputxinoaren hitzaurre batekin. Honetan ataundarrak ez zigun ziria sartu «Alik obekiena euskaraturik ere, Matxin Burdin ez da iñoiz Martin Fierro berbera izango» esaten digunean, izan ere, arras lan zaildua eta konplexua baita Hernandezek egin zuena, Panpako gautxoen hizkuntza berezian egina baita, arras testu zaildua gaztelerazko irakurlerik trebatuenarendako ere. Alta, Berastegikoaren lana ez da filusea. José Hernández bera euskaldunekin hartu eman urriak izan bide zituen bere bizitzan, eta nonbait ere, euskara apurrak bazekizkien. Txomin Jaka-Kortajarenaren aita Argentinan ibilitakoa zen behar-lanetan, eta semeak, hara joan zenerako, Argentinaren berri maratza bazuen eduki. Itzulketa, gainera, nahikoa berandu agertu zen, 1972an hain zuzen ere, ordurako Berastegiko apeza beste argentinar peto-peto bat zatekeelarik. Hernéndezen liburua itzuli izana, bestalde, ez zen erabaki hutsala izan, eta lehenbiziko argitalpenaren mendeurrenaren aitzakiz jelki zen Ekinen eskutik ere.\nMatxin Burdin bere itzulpenik hoberena bada ere, esan behar da Jaka-Kortajarenak itzulpen lan gehiago egin zituela honen aitzinetik. Iberoko Ebangelistaren Ami vasco katetxima jeltzalearen euskarazko testua 1958an atera zuen, eta zenbait urte beranduago, 1963an espreski, Enrique García Vellosoren Gernikako Arbola. Hauez gainera euskara-erdera hiztegi bat ondu zuen. Argentinatik bueltan, adinean sartuta eta sorterrian behin-betikoz kokaturik, Erlezaintza izenburuko saioa eman zuen argitara 1988an, 2000 orrialde baino gehiagoko liburutzarra, Kardaberaz Bazkunakoek atera ziotena. Txomin Jaka-Kortajarena 1993an hil zen, eta azken egun arteraino izan zitzaigun euskal idazle, ekintzak lekuko: hil urran zegoela, 90eko hamarkadaren hasieran hortaz, Bizitzan bi goiasmo liburu autobiografikoa eta Rh ezezkorra euskaldunetan ikerketa eman zituen argitara.